Viagra Palsu Daripada Haji Hadi

Selepas mendakwa disokong oleh Ahli-Ahli MT UMNO pada Isnin lalu, Perdana Menteri Najib Razak mendapat khabar yang mungkin paling menggembirakannya selepas itu apabila Presiden Pas, Haji Hadi Awang memberi sokongan kepadanya untuk terus kekal sehingga PRU akan datang.
Berdepan serangan berterusan daripada Tun Mahathir Mohamad yang mahukannya segera berundur untuk mengelakkan BN hilang kuasa, sokongan yang diterima  Najib daripada MT UMNO dan disusuli oleh Haji Hadi pula kemudiannya,  ia adalah umpama “lelaki murung yang tiba-tiba mendapat sekotak viagra”.
Tidak saja wajah bertukar ceria, semangat juga jadi membara kerananya.
Kata Haji Hadi, Najib perlu meneruskan khidmatnya sebagai Perdana Menteri sehingga PRU 14 diadakan kerana beliau dipilih melalui sistem yang adil dan tidak harus tunduk kepada tekanan mana-mana pihak yang memintanya berundur.
Beliau harus diberi peluang menyelesaikan masalah yang dihadapinya, tambah beliau lagi.
Walaupun pandangan Haji Hadi ini seharusnya diragui kerana ia jelas bertujuan agar memudahkan PR menumbangkan BN dalam pilihanraya akan datang berikutan Najib secara realitinya terlalu banyak masalah dan isu yang melingkarinya, tetapi berita ini mungkin membuatkan hatinya lebih berbunga-bunga kegembiraan.
Ia menambah satu lagi alasan untuk Najib terus berdegil tidak mahu berundur dan meletakkan jawatan kerana beliau tentunya juga melihat kapasiti Haji Hadi sebagai Timbalan Presiden Kesatuan Ulama Sedunia yang diketuai oleh Yusof Qardawi.
Tentunya geng penasihat akan turut berhujah, “Pemimpin nombor dua ulama sedunia pun dah sokong boss kami.”
Secara tidak langsung, mungkin Najib turut menjadi lebih gagah untuk terus berhadapan dengan serangan dan kritikan daripada bekas Perdana Menteri, Tun Mahathir Mohamad kerana kini beliau bukan saja disokong pemimpin sebuah parti Islam dalam negara tetapi juga tokoh penting kesatuan ulama sedunia.
Sokongan Haji Hadi ini walaupun tidak sukar difahami maksud tersiratnya dan hanyalah sokongan palsu umpama pengibar poster kecil bertulis “I Love PM” yang dibayar untuk berbuat demikian, namun tidak dinafikan itulah yang disukai oleh Najib sebenarnya.
Dalam banyak situasi, Najib hanya mahu memperlihatkan sokongan di permukaan sentiasa memihak kepadanya dan tidak memperdulikan apa yang berlaku sebenarnya. Lihat saja dalam segala macam program transformasi, pertumbuhan ekonomi, defisit, kadar pengangguran dan sebagainya, semua angka yang dibentangkan adalah cantik dan indah belaka tetapi kehidupan sebenar rakyat jelas tidak berbeza apa pun secara nyatanya.
Hadirnya sokongan Pas kepada Najib untuk terus kekal sebagai Perdana Menteri ini barangkali juga menyamai seperti apa yang berlaku sebelum kejatuhan Tun Abdullah dahulu. Ketika Tun Abdullah sedang diasak dahulu, Pas juga tidak setuju beliau meletakkan jawatannya.
Sebagaimana “kekuatan palsu” daripada menelan viagra, sokongan Haji Hadi ini juga tidak mungkin mampu memberi tenaga yang berpanjangan kepada Najib untuk mengekalkan kedudukannya.
Oleh yang demikian, ramai yang melihat sokongan Haji Hadi ini, selain ada udang di sebalik batu agar BN lebih mudah ditumbangkan, ia juga memperlihatkan ciri-ciri yang semakin dekat Najib bakal menghampiri sejarah yang pernah dilakui oleh Tun Abdullah dahulu.
Selain dahulu dipertahankan Pas, Tun Abdullah juga menyatakan beliau tidak akan meletakkan jawatan, kini Najib turut mengatakan tidak akan berundur dan menyerah kalah.
Dulu MT UMNO memberi sokongan penuh kepada Tun Abdullah, kini sokongan yang sama juga diberikan kepada Najib.
Sebagai menyerang balas Tun Mahathir, TV3 dan media arus perdana ketika itu banyak membangkitkan soal kekayaan dan perniagaan anak-anaknya, kini stesen tv yang sama juga mengulanginya dengan menjadikan Tunku Aziz, bekas pemimpin DAP dan Zamil Ibrahim sebagai jurucakap tetapnya untuk bercakap mengenai perkara yang sama.
Sama ada Perdana Menteri dan para penasihatnya sedar atau tidak, mengutip orang luar untuk menyerang bekas Perdana Menteri daripada UMNO bukanlah budaya yang boleh diterima oleh majoriti ahli dan penyokong UMNO dan perbuatan TV3 ini hanyalah seperti mendalamkan lagi “tempat persemadian” untuk beliau dalam pilihanraya nanti.
Simptom penyakit Tun Abdullah dulu sudah mula menjangkiti Najib dan mungkin “cara mati” antara mereka saja yang bakal berbeza. ( SH 13/05/2015 )

0

0

votes
Article Rating
Kongsikan artikel ini


"Nasib Baik Keropok Lekor Tidak Dicagar Sama"

Hanya beberapa jam selepas ahli-ahli MT memberi sokongan kepada Najib Razak sambil mahukan beliau menyelesaikan apa juga masalah berkaitan 1MDB, kini timbul satu lagi pendedahan “menggerunkan” daripada bekas MB Terengganu, Ahmad Said.
Beliau yang dipaksa meletakkan jawatan tahun lalu mendedahkan syarikat pelaburan itu pernah berhasrat hendak mencagarkan minyak dan gas di Laut Terengganu tetapi tidak menjadi kenyataan kerana kerajaan negeri tidak menyetujuinya.
Katanya, urusniaga itu dilakukan ketika 1MDB menpunyai hubung kait dengan Terengganu Invesment Authority (TIA) dan beliau kemudian turut dimarahi oleh Najib atas beberapa masalah yang timbul serta menjadi antara punca beliau “diturunkan” daripada jawatannya sebagai ketua kerajaan negeri itu.
Ahmad Said juga berkata, beliau akan menunggu masa yang sesuai untuk mendedahkan lebih banyak perkara mengenai “hanky panky” melibatkan 1MDB yang diketahuinya.
Dengan munculnya pendedahan Ahmad Said ini, satu lagi tamparan menerjah singgah ke pipi Najib. Ia secara tidak langsung bermaksud bahawa syarikat pelaburan itu memang sejak awal penubuhannya lagi sudah mahu dilencongkan dengan kesanggupan mencagar apa saja demi mendapatkan wang.
Maka itu, tidaklah menghairankan mengapa ia sanggup berhutang sehingga RM42 bilion sedangkan pelaburan dan pembelian asetnya sebagaimana yang digariskan oleh Tun Mahathir hanya kira-kira RM16 bilion saja.
Najib juga nampaknya sanggup menurunkan Ahmad Said daripada jawatan MB Terengganu hanya kerana hasrat serta keinginannya mahu mencagar minyak dan gas itu gagal dipenuhi.
Kalaulah minyak dan gas itu berjaya digadaikan dahulu, bayangkan apa yang tinggal lagi untuk rakyat Terengganu daripada hasil bumi yang diperolehi di negeri sendiri?
Seorang rakan berasal dari Terengganu berkata, jika usaha mencagar minyak dan gas itu tidak dihalang dahulu dan berdasarkan apa yang berlaku kepada 1MDB sekarang, tidak mustahil industri keropok lekor juga sudah jadi hak milik asing ketika ini.
Maknanya, walaupun kelihatan kasar dan “gedebe”, Ahmad Said ada jasa dan sumbangannya yang tersendiri untuk rakyat Terengganu.
Apa yang diharapkan oleh ramai pihak ialah agar Ahmad Said tidak menunggu terlalu lama untuk mendedahkan apa yang diketahuinya mengenai kepincangan serta campurtangan Najib dalam syarikat pelaburan itu.
Beliau juga diharapkan tidak menjadikan semua ini sebagai ugutan dan tawar menawar untuk memperolehi sesuatu yang semata-mata bersifat untuk kepentingan dirinya saja.
Sebagai bekas ketua kerajaan negeri, Ahmad Said harus membuktikan pendedahannya adalah semata-mata untuk kepentingan rakyat, sambil dapat membersihkan semula namanya yang tercalar akibat dipaksa berundur oleh Najib sebelum ini.
Setelah dana daripada Tabung Haji, KWAP, PNB dan percubaan menggadai minyak serta gas turut didedahkan sebagai percubaan untuk membiayai 1MDB, apakah akan muncul pendedahan-pendedahan baru lagi selepas ini?
Apakah pendedahan demi pendedahan ini bakal menjadikan sokongan yang diterima Najib akan mula terbarai dan kedudukannya sebagai Perdana Menteri juga menjadi semakin rapuh? (SH 13/05/2015)

0

0

votes
Article Rating
Kongsikan artikel ini


Pengumuman Kepada Pembaca Blog Ini

Ramai yang bertanya kenapa sejak akhir-akhir ini ada komen-komen di blog ini yang dipadamkan? Ada juga yang ingin tahu, apakah saya sudah mula menapis dan menghadkan kebebasan?
Sebenarnya saya sangat terbuka kepada sesiapa saja yang ingin memberi komen di blog ini.  Sebagaimana saya bebas menulis, saya juga mengalu-alukan kebebasan yang sama di kalangan pembaca. Luahkanlah apa saja, asal dalam batas kesopanan dan kewajaran yang sesuai dengan topik yang saya tulis atau bicarakan.
Tetapi sejak akhir-akhir ini, ada pihak tertentu, rasanya orang asing, yang menjadikan ruang komen yang ada sebagai wadah menjual sesuatu yang haram iaitu nombor ramalan atau judi. Ia tentunya mengganggu keselesaan pembaca blog ini.
Sejujurnya saya masih boleh menerima, selain komen atau pandangan, kalau sesiapa mahu mengiklankan barangan atau perkhidmatan mereka di blog ini. Sebelum ini ada yang mengiklankan kad prabayar, buku dan sebagainya. Saya biarkan saja kerana ia sebahagian daripada keterbukaan itu.
Namun tentu saja mempromosi judi, nombor ramalan atau apa yang dikata togel itu tidak boleh diterima sama sekali.  Iklan seperti itu bukan tempatnya di blog saya, lalu semestinya saya akan padam atau delete. Sebelum ini saya anggap iklan seperti itu mungkin tersesat, tapi nampaknya makin dibiarkan makin menjadi-jadi.
Kepada pembaca atau pengomen yang lain, meski menggunakan nama anonymous sekalipun, jangan risau, saya tidak akan padam atau delete selagi komen yang diberi itu berada di landasan yang wajar sebagai medan untuk sama sama meluahkan pandangan atau berhujah sesama kita.
Hanya yang berkaitan judi, haram, togel dan seumpamanya saja yang akan dipadamkan.
Terima kasih. (SH 15/05/2015)

0

0

votes
Article Rating
Kongsikan artikel ini


Sokongan Kepada Najib Terus Mereput

Sokongan yang diterima Najib Razak dalam mesyuarat MT UMNO Isnin lalu seperti tidak memberi makna kepada kekukuhan hayat politiknya kerana kini pemimpin parti itu terus juga bersuara mengenai kontroversiri 1MDB dan Tabung Haji.
Ia memberi bayangan segala sokongan dan Najib pula meminta Ketua Audit Negara mempercepatkan pengauditan terhadap syarikat pelaburan itu supaya segala-galanya dapat diketahui umum, langsung tidak mampu membuatkan pemimpin UMNO agar berdiam diri dan akur dengan ketetapan itu.
Begitu juga tindakan Najib menasihatkan agar Tabung Haji menjual balik tanah yang dibelinya daripada 1MDB dilihat masih tidak memadai untuk memadam segala isu yang timbul sebelum ini.
Secara tidak langsung, ia juga menunjukkan kepimpinan Najib tetap dicurigai dan sokongannya dalam parti mulai mereput secara perlahan-lahan.
Najib kini bukan saja diserang dan dikritik oleh pihak pembangkang, tetapi sebenarnya mula menerima kesan penolakan dari dalam UMNO sendiri.
Berikutan laporan media mengenai pinjaman berjumlah RM3.6 bilion yang dibuat oleh 1MDB menghadapi masalah dan enam bank terbabit mungkin menuntut bayaran balik lebih awal, seorang ahli MT UMNO, Reezal Merican Naina Merican dengan pantas bersuara mahukan syarikat itu segera memberi penjelasan serta berhenti daripada amalan berdiam diri selama ini.
Walaupun sasaran Reezal ialah 1MDB tetapi semua orang tentunya memahami bahawa mencubit paha syarikat itu akan menyebabkan paha Najib yang lebih terasa sakitnya.
Kenapakah seorang ahli MT UMNO  sendiri terus bersuara sedangkan Reezal tentunya faham dalam mesyuarat sudah diputuskan agar masa diberikan kepada Najib dan syarikat itu menyelesaikan pelbagai masalah yang timbul?
Tidakkah ini bermakna ada sesuatu yang tidak beres walaupun pengakuan serta sokongan telah diberikan kepada Najib?
Adakah Reezal merupakan lanjutan suara Khairy Jamaluddin dan Pemuda UMNO yang sebelum ini lantang bersuara mengenai 1MDB dan Tabung Haji?
Dalam masa yang sama, meskipun Tabung Haji sudah memutuskan untuk menjual balik tanah seluas 1.56 ekar yang dibelinya daripada 1MDB bagi mengelakkan kontroversi berterusan di kalangan umat Islam, ia nampaknya belum berakhir selagi Azeez Rahim tidak dilucutkan daripada jawatan pengerusi yang disandangnya.
Setiausaha UMNO Cheras, Syed Mehdhar Syed Abdullah hari ini menuntut Najib Razak mengotakan slogan “pencapaian diutamakan dan rakyat didahulukan” yang selalu basah di bibirnya dengan menasihatkan Azeez Rahim agar meletakkannya jawatannya dengan segera.
“Perdana Menteri kena jujur dan telus, buktikan kepada rakyat bahawa anda tidak bersekongkol dengan mana-mana pemimpin UMNO yang tidak bercakap benar.
“Jika terbukti pemimpin UMNO telah berbohong, bagaimanakah rakyat mahu menyokong parti dan inilah yang Najib seharusnya fikirkan,” kata beliau sebagai merujuk kenyataan Azeez yang pada awalnya menafikan urusniaga dengan 1MDB itu tetapi kemudian mengakuinya setelah didedahkan kebenarannya.
Syed Mehdhar juga menambah, “Najib selalu bercakap soal ketelusan, intergriti dan mendahulukan kepentingan rakyat, sekarang saya menuntut Perdana Menteri mengotakan janji tersebut dengan menasihatkan Azeez meninggalkan jawatannya di Tabung Haji”.
Tidak diragui lagi suara-suara dalam UMNO yang berterusan muncul ini adalah tanda penolakan yang semakin ketara terhadap Najib. Di sebalik sudah bermesyuarat dan menzahirkan sokongan, hakikatnya penolakan juga makin membesar. Siapakah akan bersuara lagi selepas ini?
Mengenai 1MDB, yang dimahukan bukan lagi sekadar pengauditan, tetapi ketelusanlebih menyeluruh yang disertai dengan pendakwaan, hukuman dan pemenjaraan kepada sesiapa saja yang telah berlaku curang.
Tentang Tabung Haji pula, ia juga perlu disusuli dengan perletakan atau perlucutan jawatan kerana ternampak kecenderungan bahawa urusniaga dengan 1MDB itu dilakukan senyap dan diam-diam sebelum ia dibocorkan.
Oleh kerana suara itu kini datangnya daripada UMNO sendiri yang mana Najib sendiri berkata di Tawau baru-baru ini, “hanya rakyat dan UMNO yang dapat menentukan kedudukan saya”, apakah lagi alasannya untuk memandang sepi saja semua suara ini? (SH 14/05/2015)
Apakah lebih banyak suara seperti ini akan muncul lagi selepas ini?

0

0

votes
Article Rating
Kongsikan artikel ini


Kenapa Najib Semakin Tak Ceria?

Beberapa rakan menyampaikan perkhabaran bahawa Perdana Menteri, Najib Razak seperti tidak ceria lagi sejak kebelakangan ini. Wajahnya dikatakan nampak kusut, keruh dan seolah-olah tidak gembira seperti selalunya.
Pada majlis makan malam bersama media semalam, Najib dilihat jelas tidak gembira sedangkan di keraian seumpama itu beliau sepatutnya berwajah ceria kerana semua penyokong dan pengampunya berkumpul sebagai tanda setia dan ingin terus bersamanya.
Tetapi ramai yang membawa berita di majlis itu Najib tidak segembira seperti biasa.
Begitu juga pada sebelah siangnya, ketika melancarkan Institut Wasatiyah di Putrajaya,  Najib turut dikesan tidak mempamerkan wajah ceria dan gembiranya.
Ada tetamu yang biasa bersama dan berbual dengannya sebelum ini jelas dapat merasakan ada perubahan pada wajah dan air muka Najib di majlis itu. Walaupun beliau cuba melayan dan berbual dengan tetamu sebagaimana biasa, namun kelainan pada wajahnya tidak dapat disembunyikan.
Beberapa tetamu kemudian berbual sesama sendiri dan meluahkan kehairanan dengan perubahan pada Perdana Menteri sejak kebelakangan ini.
Ada juga yang melihat Najib sekarang ini turut kelihatan agak cengkung, sedikit kurus dan seolah-olah sudah hilang semangat.
Kenapakah semua ini terjadi? Apakah yang merunsing dan membebankan Najib sebenarnya?
Adakah ia berkaitan 1MDB yang tidak habis-habis terdedah kepada umum mengenai caca-marbanya? Apakah beliau kini sudah mulai bosan dengan masalah yang timbul dalam syarikat itu yang dikaitkan dengan Jho Low dan ahli keluarganya tetapi beliau yang terpaksa menanggung bebannya?
Adakah kerunsingan dan wajah tidak ceria itu kerana sedang menunggu apakah lagi serangan dan kritikan daripada Tun Mahathir kepadanya selepas ini?
Tetapi jika beban serangan Tun Mahathir yang dirunsing dan dirisaukannya, bukankah beliau sudah berikrar tidak akan menyerah dan akan terus melawan?
Lebih dari itu, bukankah baru-baru ini juga Najib sudah turun ke Tawau dengan disambut meriah kira-kira 40 ribu akar umbi keturunannya kerana di daerah itulah sebetulnya warga Bugis paling ramai menetap di negara ini?
Tidakkah sepatutnya, selepas bertemu dengan mereka yang sejenis darah dengannya dan kemudian menyatakan tidak akan menyerah serta akan terus melawan bagi mengekalkan jawatannya, Najib seharusnya berwajah lebih ceria dan bersemangat kerana sudah mendapat sokongan moral yang sangat bermakna?
Apakah keceriaan yang sudah hilang itu kerana Najib kini semakin menyedari hayat politiknya kian pendek berikutan serangan berterusan daripada Tun Mahathir ini bukan saja membuatkan rakyat semakin menjauhinya, bahkan sudah ada pemimpin UMNO sendiri yang goyang pendiriannya?
Apakah juga Najib kini semakin menginsafi bahawa kerana karenah sesetengah ahli keluarganya dalam isu 1MDB yang terus berlarutan ini turut membuatkan hubungannnya mulai renggang dengan adik-beradiknya sendiri?
Setelah adik-beradiknya sebelum ini membantah kaitan perbelanjaan mewah keluarga Najib dengan kekayaan warisan Tun Razak, semalam adik bongsunya, Nazir bersuara lagi dengan menyarankan Lembaga Pengarah 1MDB sepatutnya meletakkan jawatan kerana sering berdiam diri di sebalik kemelut yang berterusan.
Tidak dinafikan ia adalah sindiran kepada Najib yang menjadi Pengerusi Lembaga Penasihat syarikat pelaburan yang sedang bermasalah dan dikritik rakyat itu.
Akhirnya, mungkinkah keceriaan yang hilang ini merupakan tanda-tanda Najib semakin tak tertanggung dengan beban yang dipikulnya sekarang dan bakal membuat pilihan tidak lama lagi kerana sedar mengharapkan Tun Mahathir berhenti daripada menyerang dan mengkritiknya adalah mustahil sama sekali? (SH 15/05/2015)
Dua wajah Najib di malam bersama media yang jelas tergambar tiada lagi gembira dan ceria…
Mungkinkah ini yang membuatkan Najib tergangggu dan tidak ceria?

0

0

votes
Article Rating
Kongsikan artikel ini


Najib, Janganlah Bagi Malu Orang Bugis!!

Perdana Menteri, Najib Razak sudah dua kali berikrar tidak akan menyerah kalah dan akan terus melawan terhadap kritikan dan serangan daripada Tun Mahathir Mohamad.
Selain bercakap mengenainya di Kuala Lumpur lebih seminggu yang lalu,  ketika di Tawau baru-baru ini dengan disaksikan oleh kira-kira 40 ribu hadirin yang kebanyakannya orang Bugis, Najib sekali lagi mengulangi pendirian itu.
Dengan lagak seperti pahlawan Bugis, Najib lalu memetik madah suku kaum itu yang berbunyi:-
Kendati tergantung awan di langit
Telah terlanjur ku bentang layar
Walau badai datang menggunung
Walau berdentum guruh di langit
Walau bumi berkeping dua
Takkan mungkin ku berbalik haluan
Madah ini tidak lain membayangkan Najib bukan saja tidak akan menyerah kalah, bahkan sanggup menghadapi apa saja rintangan untuk mempertahankan jawatannya, sesuai dengan keberanian orang Bugis yang memang diketahui umum sejak sekian lama dahulu.
Tentu saja berdiri bulu roma orang Bugis mendengar kata-kata berani daripada Najib itu. Di sebalik berwajah lembut dan mempunyai bibir kemerah-merahan, barangkali orang Bugis di Tawau amat bangga dengan keberanian Najib itu kerana rupa-rupanya darah Bugis dalam tubuhnya masih belum tercemar jika berdasarkan pada madah yang dilafazkannya itu.
Tetapi hari ini dalam program jelajahnya di Ipoh, apabila Tun Mahathir menyatakan kesediaan untuk berdebat dengan Najib mengenai 1MDB, ini adalah peluang terbaik untuk Perdana Menteri membuktikan beliau benar-benar seorang Bugis sejati.
Sebelum berlawan dalam episod-episod yang seterusnya dengan Tun Mahathir, kesanggupannya menyahut cabaran debat ini adalah amat penting untuk menentukan keaslian darah Bugis yang mengalir dalam urat nadinya itu.
Program di Ipoh ini adalah jelajah kedua yang dilakukan oleh Tun Mahathir sejak memulakan serangan dan kritikan terhadap Najib. Program jelajah pertamanya telah diadakan di Taman Melawati kira-kira tiga minggu lalu.
Lebih 3,000 menghadiri program ini dengan kira-kira 60 peratus daripadanya ialah ahli UMNO. Kaum Cina dan India juga turut hadir sama. Antara tokoh Perak yahg hadir ialah Radzi Manan, Ketua UMNO Bahagian Kampar, Hamidah Osman, Ketua Wanita UMNO Gopeng, Yahaya Shafie, bekas Ahli Parlimen Pasir Pinji dan Razman Zakaria, Pesuruhjaya Pas negeri Perak.
Menjawab soalan yang ditanyakan oleh Tamrin Tun Ghafar, bekas Ahli Parlimen Batu Berendam yang mahukan kepastian sama ada beliau bersedia berdebat secara terbuka dengan Najib supaya rakyat dapat lebih memahami persoalan mengenai 1MDB yang sedang hangat diperkatakan ramai, Tun Mahathir berkata, “Ada sedikit kebolehan, kalau nak debat pun, oklah,” katanya.
Dengan kesediaan yang ditunjukkan Mahathir ini, ia adalah langkah permulaan yahg terbaik untuk Najib membuktikan darah Bugisnya masih asli, belum tercemar dan beliau benar-benar tidak takut dengan segala cabaran sebagaimana madah yang telah dilafazkannya itu.
Ini kerana, jika berdebat atau berforum dengan Tun Mahathir pun tidak berani, bagaimanakah mahu Najib menghadi cabaran, serangan dan kritikan seterusnya daripada bekas Perdana Menteri itu?
Sekurang-kurangnya dengan berani menyahut cabaran debat Tun Mahathir ini, orang boleh saja memaafkan keengganannya berdebat dengan Anwar Ibrahim sebelum ini atas alasan debat bukannya budaya kita. Mungkin ketika menolak cabaran Anwar itu, Najib belum cukup keberanian kerana tidak terjumpa lagi madah Bugis yang boleh membakar semangatnya itu.
Ayuh Najib, kali ini janganlah bagi malu orang Bugis lagi!! (SH 16/05/2015)

0

0

votes
Article Rating
Kongsikan artikel ini


Puas Hati Dengan Jawapan Najib? Kenapa Isu Rosmah Tidak Dijawab Sama?

Setelah berbulan-bulan berdepan kritikan berterusan mengenai pelbagai kepincangan dalam pentadbirannya daripada bekas Perdana Menteri Tun Mahathir Mohamad, barangkali kerana semalam adalah hari minggu yang agak lapang baginya, Najib Razak akhirnya meluangkan masa menjawab 13 dakwaan yang kerap dibangkitkan terhadapnya.
Antara yang dijawabnya ialah mengenai pembunuhan Altantuya, 1MDB, pembelian jet, kemungkinan BN kalah dalam pilihanraya akan datang, prestasinya lebih buruk berbanding Tun Abdullah, BR1M, Jambatan Bengkok dan sebagainya lagi.
Persoalan dan jawapan itu dimuatnaik dalam blog
NajibRazak.com
 miliknya.
Mengenai Altantuya, Najib nampaknya mengulangi fakta lama dengan mengatakan proses mahkamah untuk kes itu sudah pun berakhir, manakala beliau pula sudah disahkan tidak terbabit sama-sekali, selain telah bersumpah laknat menafikan mengenali wanita Mongolia terbabit.
Perdana Menteri seakan-akan menempelak Tun Mahathir dengan bertanya, kenapa persoalan ini hanya diperkatakan sekarang dan bukannya lapan tahun lalu?
Dalam hal ini, pertanyaan bekas Perdana Menteri kepada Najib hanyalah mengenai siapa yang mengarahkan pembunuhan itu.
Tentang 1MDB juga, Najib sekali lagi meminta semua pihak menunggu hasil siasatan audit yang sedang dijalankan ketika ini. Misteri hutang setinggi RM42 bilion dan ke mana hilangnya RM27 dalam syarikat pelaburan itu yang merupakan antara asas kritikan Tun Mahathir, langsung tidak disentuhnya.
Begitu juga mengenai peranan dan penglibatan Jho Low dalam beberapa pelaburan 1MDB di luar negara, turut tidak dijawab oleh Najib. Berdoalah kita siang malam mudah-mudahan laporan audit nanti menemui nama Jho Low dalam siasatannya!
Berkaitan pembelian jet baru di ketika hutang negara terus meningkat dan rakyat baru dibebankan dengan GST, Najib mengatakan ia sebagai keperluan untuk kecekapan kerja, termasuk mengadakan mesyuarat di atas pesawat serta ia juga merupakan amalan standard pemimpin lain di dunia.
Katanya, dengan adanya pesawat itu, mesyuarat dan perbincangan boleh diadakan di atas kapal dan urusan negara boleh berjalan terus walaupun semasa penerbangan.
Hakikat bahawa negara sudah memiliki sekurang-kurangnya enam jet dan kos diperkatakan ramai lebih mahal iaitu hampir RM500 juta untuk pembelian jet baru ini juga dipandang sepi oleh Najib dalam jawapannya.
Cumanya, harapan rakyat Malaysia selepas ini ialah agar Najib tidak lagi pulang dengan pengangkutan awam apabila ada tugas kecemasan dalam negara dan meninggalkan jetnya bergentayangan di luar negara digunakan oleh orang lain?
Mengenai kemungkinan BN akan kalah pula, Najib mempertahankan keyakinannya BN akan terus kekal sebagai pemegang kuasa selagi semua pihak memberikan sokongan penuh kepadanya dan tidak berbalah sesama sendiri.
“Kalau kita tumpukan kepada politik yang membina, bukannya yang menghancurkan, kita akan berjaya,” katanya yang jelas dilihat sebagai menyindir Tun Mahathir.
Dalam masa yang sama, Najib juga berhujah bahawa prestasi UMNO di bawah kepimpinannya dalam memenangi pilihanraya adalah lebih baik berbanding ketika pemerintahan Tun Abdullah.
Hujahnya ialah berdasarkan  jumlah kerusi kemenangan UMNO pada PRU 13 lebih tinggi berbanding PRU 12 serta kejayaan merampas Kedah, mengekalkan kuasa di Terengganu dan mengukuhkan kedudukan di Perak.
Malangnya Najib langsung tidak menyentuh jumlah kerusi kemenangan BN yang merosot tujuh kerusi daripada 140 kepada 133 di bawah kepimpinannya dan undi popular BN hanya sekitar 47 peratus saja yang mampu diraihnya.
Lebih dari itu, Najib juga mengenepikan fakta bahawa beliau adalah satu-satunya Perdana Menteri yang pertama kali memimpin pilihanraya tetapi gagal mendapat majoriti dua pertiga dan undi popular yang selesa yang tentunya menggambarkan beliau tidak  popular di kalangan rakyat pelbagai peringkat.
Tun Razak, Tun Hussein, Tun Mahathir dan Tun Abdullah, ketika pertama kali mengadakan pilihanraya umum sebaik mengambil alih teraju parti dan negara, semuanya berjaya mendakap kemenangan dua pertiga dalam pelukan masing-masing. Hanya Najib gagal memeluknya.
Najib juga  tidak menyentuh kewujudan pelbagai masalah dalam negara yang berpunca daripada kelemahan kepimpinannya sekarang yang menjadikan sokongan rakyat makin merudum dari semasa ke semasa. Keputusan di Rompin dan Permatang Pauh tidak menyedarkan apa-apa kepada Najib.
Yang barangkali tidak disedari Najib ialah apakah di sebalik pelbagai isu yang melanda dirinya, petunjuk makin ketara sokongan kian terhakis, sokongan boleh terus diberikan atau melanjutkan sokongan bermakna menambahkan lagi kerosakan yang ada?
Satu perkara yang Najib tidak sentuh langsung ialah mengenai karenah dan masalah yang ditimbulkan oleh isterinya, Rosmah Mansor sedangkan ia bukan saja menjadi percakapan paling popular di kalangan rakyat, bahkan Tun Mahathir juga baru-baru ini mendakwanya berlagak seolah-olah Perdana Menteri.
Kenapa ia tidak disentuh atau tidak berani disentuh hanya Najib yang mengetahui sebab-sebabnya.
Secara keseluruhannya, termasuk isu-isu lain yang disentuhnya, jawapan Najib ini hanya memperlihatkan beliau ada jawapan tetapi hakikatnya tidak menjawab segala persoalan, baik yang ditanyakan oleh Tun Mahahir, mahupun yang bermain-main di fikiran rakyat.
Adakah majoriti rakyat berpuas hati dengan jawapan Najib itu? Melonjakkan sokongan rakyat kerananya? (SH 18/05/2015)

0

0

votes
Article Rating
Kongsikan artikel ini


Apa Orang Bugis Suka Buruk Siku?

Kalau dilihat gelagat Perdana Menteri, Najib Razak sejak kebelakangan ini, nampak sangat beliau sedang gelabah, panik dan cuba berbuat apa saja untuk menyelamatkan kedudukannya.
Makin hari, kerusi Perdana Menteri yang didudukinya jelas semakin bergoyang.
Setelah berbangga mendapat sokongan daripada MT UMNO, Ketua-Ketua Bahagian, Pergerakan Wanita, Pemuda dan Puteri yang secara asasnya itulah tunjang sokongan dalam parti, beliau kini dengan rendah diri menemui orang pencen dan veteran pula.
Pada Sabtu lalu, beliau bertemu dengan Mubarak Selangor di Kelang manakala semalam pula dengan Veteran UMNO di PWTC, Kuala Lumpur.
Mubarak adalah persatuan yang dianggotai oleh bekas wakil rakyat sementara veteran UMNO pula dinggotai oleh bekas pimpinan UMNO bahagian-bahagian di seluruh negara.
Agaknya jika selepas ini bekas calon yang kalah bertanding pelbagai jawatan di peringkat bahagian atau mereka yang pernah jadi calon dalam pilihanraya tetapi tewas,  jika ingin bertemu dan menyatakan sokongan pun, pastilah Najib turut menerimanya dengan tangan terbuka.
Dalam beberapa pertemuan itu, selain memperlekeh Tun Mahathir yang berjaya menjadi Perdana Menteri selama 22 tahun kerana dibantu oleh sistem pemilihan berdasarkan undi bonus dan kouta, Najib juga mengungkit sokongannya kepada bekas Perdana Menteri itu selama ini, terutamanya dalam pemilihan 1987 dahulu.
Dengan mengungkit itu, Najib secara sedar ingin memberitahu bahawa jika tanpa sokongannya, Tun Mahathir tidak mungkin mampu kekal berkuasa selama 22 tahun. Dalam masa yang sama, beliau juga ingin memberitahu, “dulu aku sokong kau, sekarang kau sokonglah aku pulak”.
Dalam budaya Melayu, perbuatan mengungkit ini dipanggil “buruk siku” dan ia dianggap perbuatan yang tidak baik. Selalunya hanya orang terdesak dan sudah kehabisan modal untuk berhujah saja yang suka melakukan perbuatan ungkit-mengungkit ini.
Jasa yang lepas biarlah orang lain mengenang, bukan kita memberitahu agar dikenang.
Hari ini pula, Najib mengungkit pula tentang pemberian BR1M kepada orang-orang miskin yang diperkenalkannnya sejak enam tahun lalu. Kepada orang-orang miskin ini Najib meluahkan rasa sedihnya kerana mereka banyak bersungut mengenai GST tetapi senyap ketika menerima wang tunai BR1M itu.
“Kita perkenalkan GST dengan tujuan menambahkan BR1M umpamanya sebanyak RM300, malangnya bila dah dapat duit ramai yang senyap. Sebaliknya kalau barang naik sikit, timbul rungutan,” katanya lagi.
Aduh…apa sudah jadi dengan Najib sejak kebelakangan ini? Ungkit sana, ungkit sini…akan datang pula mungkin entah apa-apa akan diungkitnya lagi!
Kalau pun terdesak untuk mendapatkan sokongan rakyat, apakah perbuatan yang baik jika mengungkit-ungkit segala pemberian kepada rakyat, apatah lagi jika melibatkan orang miskin dan berpendapatan rendah.
Bukankah memang tanggungjawab kerajaan memberi perkhidmatan kepada rakyat? Apakah berdosa rakyat bersuara dan meluahkan perasaan mereka?
Kalau terjumpa orang Bugis sehari dua ini, nanti saya tanyakan soalan – apa ini memang perangai orang Bugis atau hanya Najib satu-satunya Bugis yang ada sifat buruk siku ini? (SH 19/05/2015)

0

0

votes
Article Rating
Kongsikan artikel ini


Najib Tak Mungkin Percaya Pandikar Amin Lagi, Undur Pilihan Terbaik
Baginya

Siapa bercakap benar dan siapa berbohong dalam isu perletakan jawatan Speakar Dewan Rakyat, Pandikar Amin Haji Mulia akhirnya boleh dinilai sendiri oleh rakyat.
Seakan tidak dapat menahan beban dalam jiwa selepas hasratnya meletakkan jawatan didedahkan oleh Tun Mahathir Mohamad, Pandikan Amin mengadakan sidang akhbar mendedahkan apa yang sebenarnya berlaku.
Beliau mengakui memang menghantar surat perletakan jawatannya kepada Najib walaupun pada Sabtu lalu, kira-kira
jam 10
 malam, sudah mengeluarkan kenyataan akhbar menafikan perkara itu.
Menurutnya, surat perletakan jawatan itu bukan saja ditolak, bahkan tidak dibuka oleh Najib, sebaliknya Perdana Menteri berjanji menangani rungutannya dan melakukan transformasi di Parlimen.
Sehubungan itu, kata Pandikar, beliau memutuskan untuk terus kekal sebagai Speaker.
Bercakap dalam program jelajahnya di Ipoh Sabtu lalu, Tun Mahathir berkata, Pandikar Amin memberitahunya mengenai perletakan jawatan itu dan antara perkara yang dirungutnya ialah kelengkapan perabot di pejabatnya.
Semalam pula, Pengerusi BNBBC Shahrir Samad berkata, ketiadaan tandas di pejabat Speaker mungkin menjadi sebab tindakan yang diambil oleh Pandikar Amin itu.
Walaupun isu ini dianggap selesai dan kebenarannya boleh dinilai sendiri oleh rakyat, tetapi imej dan kredibiliti Pandikar Amin sudah calar balar kerananya. Tidak ada mana-mana Speaker berbuat sebegini sebelum ini.
Ramai menyifatkannya tidak teguh pendirian, mudah dipujuk, merajuk kerana isu remeh dan tidak cukup berani sebagaimana gah orang menyebut namanya.
Jika isu kelengkapan perabot dan pejabat yang menjadi isu, ramai yang kehairanan bagaimana Zahir Ismail yang lebih lama dan Ramli Ngah Talib yang juga tidak kurang lamanya sebagai Speaker sebelum ini,  boleh bertahan dan tidak merungut apa-apa mengenainya.
Selain imej dan kredibilitinya sudah terjejas, satu-satunya yang sukar bagi Pandikar Amin selepas ini ialah beliau tidak lagi mendapat kepercayaan sepenuhnya daripada Najib.
Di ketika sedang bergasak dengan Tun Mahathir, Najib tentunya berkecil hati apabila akhirnya mengetahui Pandikar Amin didapati telah menemui bekas Perdana Menteri yang merupakan musuh utamanya secara sembunyi-sembunyi dan mengadu macam-macam hal kepadanya.
Sudah tentu timbul dalam pemikiran Najib, jika hal perabot pun diadukannya kepada Tun Mahathir, tentulah hal-hal lain yang lebih besar turut menjadi tajuk perbincangan yang dibawa oleh Pandikar Amin.
Najib juga pastinya terguris hati kerana Pandikar Amin lebih dulu mengadu kepada Tun Mahathir mengenai perletakan jawatannya sedangkan beliau adalah Perdana Menteri yang melantiknya ke jawatan Speaker itu.
Siapa pun berada di tempat Najib, kepercayaannya tentu saja sudah berkecai terhadap Pandikar Amin yang seolah-olah sudah “main dua kolam” dengannya.
Dalam masa yang sama, Pandikar Amin juga tidak lagi dipercayai oleh Tun Mahathir selepas ini kerana kegagalan mengotakan kata-kata mahu meletakkan jawatan itu sedangkan beliau sendiri yang mahu bertemu dan bercakap mengenai isu tersebut dengan bekas Perdana Menteri itu.
Untuk sementara waktu, walaupun Pandikar Amin boleh kekal sebagai Speaker, selain kepercayaan terhadapnya sudah terhakis, tidak mustahil Najib juga sudah mulai mengintai-ngintai nama lain untuk menggantikan tempatnya atas sikap “main dua kolam” yang ditunjukkannya itu.
Tambahan pula  di ketika Najib sudah beberapa kali berikrar tidak akan menyerah kalah atau tunduk kepada desakan Tun Mahathir yang memintanya agar berundur, sikap Pandikar Amin ini umpama duri dalam daging kepada kelangsungan hayat politiknya.
Daripada terus bekerja dalam keadaan tidak dipercayai atau mungkin diminta mengundurkan diri selepas ini, pilihan terbaik bagi Pandikar Amin ialah memutuskan tekad untuk menghantar surat perletakan jawatannya sekali lagi kepada Najib.
Hanya ini yang boleh memulihkan imej dan kredibilitinya. Kalau pun tidak sepenuhnya, sisa-sisa rasa hormat kepadanya tetap ada jika beliau berani berbuat demikian berbanding terus berada di situ. (SH 20/05/2015)

0

0

votes
Article Rating
Kongsikan artikel ini


1MDB – Menanti Wibawa Ketua Audit Negara Dan Berani Atau Tidaknya PAC
Menyiasat Najib

Di ketika Najib Razak meminta semua pengkritik 1MDB bersabar menunggu hasil siasatan Ketua Audit Negara dan Jawatankuasa Kira-Kira Wang Negara (PAC) terhadap syarikat pelaburan bermasalah itu, jawapannya selaku Menteri Kewangan di Parlimen mengenai kedudukan sebenr simpanan di Singapura tentu saja membuatkan ramai hilang sabar dengannya.
Dalam jawapan bertulis di Parlimen semalam, pengakuannya bahawa tiada wang tunai disimpan di Singapura ketika ini jelas bercanggah dengan kenyataannya pada Mac lalu bahawa tebus tunai dari Pulau Cayman sudah pun dilakukan.
Ketika itu, Najib juga menjelaskan wang tunai itu disimpan di Singapura dan tidak di dalam negara adalah untuk memudahkan proses pengeluarannya memandangkan peraturan Bank Negara yang meletakka syarat ketat bagi pengeluaran melebihi RM50 juta.
Namun, jawapannya semalam mengatakan yang ada di Singapura hanyalah aset dalam bentuk kertas saja, bukannya wang tunai.
Walaupun menyebut bahawa penjelasan terbaru ini merupakan pindaan kepada jawapan di Parlimen pada 10 Mac lalu, Najib seolah-olah mempermain-mainkan institusi penggubal undang-undang tersebut dengan sesuka hati memberikan jawapan yang berbeza seolah-olah Kementerian Kewangan yang diterajuinya hanyalah umpama kedai runcit yang tiada sistem dan maklumat aliran tunai yang lengkap.
Persoalan sama ada wang tunai itu benar-benar wujud atau sebaliknya kini lebih menghantui ramai orang di sebalik jawapan terbaru Najib ini.
Sehari sebelum itu, Najib juga mengeluarkan kenyataan bahawa Kementerian Kewangan sedang berusaha membantu dan menyelamat 1MDB yang sarat dengan hutang tersebut.
Selepas mengakui 1MDB bermasalah dan usaha-usaha menyelamat sedang dilakukan sedangkan sebelum ini bermati-matian menafikannya, jawapan bertulis di Parlimen semalam nyata lebih mengeliru dan membimbangkan.
Apa pun tujuannya, jawapan Najib ini bukan saja mengesahkan dakwaan pelbagai pihak, terutamanya Tun Mahathir Mohamad bahawa syarikat itu bukan saja  sedang kronik masalahnya tetapi juga kemungkinan banyak “hanky panky” telah beraja di dalamnya selama ini.
Ia dengan sendiri mengesahkan kaitan dengan pertanyaan berulang kali yang disuarakan oleh bekas Perdana Menteri sebelum ini iaitu mengenai peranan Jho Low, ke mana lesapnya RM27 daripada hutangnya yang berjumlah RM42 bilion dan bagaimana Riza Aziz memiliki begitu banyak wang di ketika wang 1MDB didapati hilang tanpa dapat dikesan.
Dengan jawapan terbaru Najib yang jelas mengeliru dan membuatkan rakyat semakin hilang sabar dan naik angin ini, beban lebih berat sedang menunggu Ketua Audit Negara dan PAC yang sedang menjalankan tugasnya sekarang.
Mengenai aspek perpindahan misteri dari Pulau Cayman ke Singapura itu, apakah dalam pengaditannya nanti, akan dijelaskan bagaimana tunai telah bertukar menjadi kertas atau ia akan dikesampingkan begitu saja?
Walapun Tun Mahathir meragui laporan audit akan menemui nama Jho Low dan Riza Aziz dalam pemeriksaan akaun 1MDB, persoalan juga adakah Ketua Audit Negara mampu menemui “lubang tikus” ke mana menghilangnya RM27 bilion itu?
Bak kata Tun Daim Zainudin sebelum ini bahawa konflik kepercayaan terhadap Ketua Audit Negara dalam mengaudit akaun 1MDB memang tidak dapat dielakkan kerana ia sendiri terletak di bawah Kementerian Kewangan, namun inilah cabaran sebenarnya kepada jabatan itu dalam menjalankan tugasnya.
Adakah wang rakyat yang ingin dijaga atau pemimpin yang kerap menjual nama rakyat yang ingin dipertahankan?
Kepada PAC pula, wibawa dan cabaran besarnya ialah tentang siapa yang akan dipanggil untuk disiasatnya mengenai 1MDB ini?
Memanggil sekadar ikan-ikan kecil seperti Ketua Setiausaha Perbendaharaan dan Ketua Pengarah Unit Perancang Ekonomi atau EPU  dan lain-lain yang setaraf dengannya untuk siasatan tidak mungkin banyak membantu dan menemui jawapan yang sebenarnya.
Individu yang harus dipanggil untuk disiasat ialah Jho Low dan Najib sendiri kerana inilah kunci sebenar kepada permasalahan dalam 1MDB itu.
Oleh kerana Ketua Pemuda UMNO, Khairy Jamaluddin sendiri sudah mengeluarkan gesaan agar Jho Low tidak dipinggirkan dalam siasatan PAC kerana katanya, cap jari playboy itu ada di mana dalam isu 1MDB, Nur Jazlan selaku Pengerusi PAC haruslah lebih ke depan meyakinkan rakyat dengan keberaniannya untuk memanggil Najib juga untuk dilakukan siasatan.
Jika sebelum ini Nur Jazlan begitu kritikal terhadap Najib dan kerajaan yang tidak dipersetujuinya dalam beberapa kenyaaan medianya, inilah masanya beliau membuktikan “tiada dua wajah” dalam dirinya.
Tanpa memanggil Najib dan Jho Low, PAC bukan saja dilihat tidak berwibawa, bahkan akan dituduh hanya melakukan kerja-kerja memulih dan menyelamat juga. (SH 21/05/2015)

0

0

votes
Article Rating
Kongsikan artikel ini


Mencari Perdana Menteri Baru

Di mana-mana ketika ini isu pertukaran Perdana Menteri sudah menjadi percakapan umum yang jarang terlepas daripada bibir perbualan rakyat.
Orang kampung, orang bandar, ahli parti, mereka yang berkecuali, pegawai kerajaan, swasta, pencari kerja, anak muda dan sesiapa saja, malah boleh dikata  hampir semua rakyat bercakap isu yang sama.
Bertemu di kedai kopi, berbincang soal bisnes ketika makan tengahari, terserempak rakan lama di kaki lima jalan, berbual di telefon atau bermesej melalui Whatsapp, topik masa depan Najib dan siapa bakal Perdana Menteri baru sentiasa menjadi tajuk yang boleh dianggap “kurang patriotik”  jika tidak diperkatakan.
Najib Razak bagi majoriti rakyat, dengan pelbagai isu yang sudah diketahui umum dan bebannya kepada negara, dilihat semakin tidak layak serta tidak diperlukan lagi sebagai peneraju negara ini.
Untuk keluar dari segala kemelut dan kegelapan yang ada sekarang, sekurang-kurangnya buat sementara waktu, kata putusnya ialah negara memerlukan seorang Perdana Menteri baru dengan segera.
Sama ada Perdana Menteri baru itu hanya sementara sehingga PRU 14 akan datang atau mampu meneruskannya selepas itu, semuanya bergantung kepada siapa yang bakal dipilih dan kemampuannya mendepani segala cabaran itu nanti.
Lantaran itu, pertanyaan paling popular ialah bila Najib nak berhenti? Yang lebih berani pula akan berkata, “cepatlah Najib berhenti, menyusahkan rakyat saja jika semakin lama jadi Perdana Menteri.”
Susulannya, tentu saja ada yang bertanya, siapa bakal Perdana Menteri baru yang sesuai?
Muhyiddin Yassin? Tengku Razaleigh Hamzah? Atau siapa?
Untuk mengupas persoalan tersebut, sebuah forum akan diadakan pada Sabtu ini,
23 Mei
 di Dewan Sivik, Petaling Jaya, Selangor.
Forum bertajuk “Mencari Pemimpin Baru Malaysia” itu akan menampilkan ahli panel iaitu Zaid Ibrahim, bekas Menteri di Jabatan Perdana Menteri, Affifudin Omar, bekas Timbalan Menteri Kewangan dan Muhammad Mohd Taib, bekas Menteri Besar Selangor.
Moderator forum pula ialah Prof. Dr Azmi Shahrom daripada Universiti Malaya.
Yang menariknya, ketiga-tiga ahli panel ini adalah bekas pemimpin UMNO yang sudah berbeza wadah – Zaid Ibrahim, selepas menyertai PKR dan memimpin KITA, mungkin tidak menganggotai mana-mana parti ketika ini, Affifudin masih bersama UMNO manakala Muhammad pula menyertai Pas sebelum PRU 13 lalu.
Berdasarkan pengalaman dan sudut pandangan yang berbeza ini, tentu saja banyak yang menarik apabila mereka memperkatakan tajuk yang sama iaitu siapa bakal Perdana Menteri baru untuk Malaysia?
Siapakah pilihan mereka? Untuk mengetahuinya sambil meluaskan daya pengetahuan dan sebagai tanda sayang dan cintakan negara ini, tanpa mengira anutan dan kiblat politik, ayuhhh…ramai-ramai kita ke sana!! (SH 22/05/2015)

0

0

votes
Article Rating
Kongsikan artikel ini


Mampukah Lim Kok Wing Pulihkan Imej Najib?

Menyedari kepimpinannya semakin dipertikai dan namanya tidak lagi seharum dulu, Najib Razak akhirnya melantik perunding pengiklanan terkenal, Lim Kok Wing sebagai penyelaras program khas untuk memulihkan imejnya di mata rakyat.
Difahamkan tugas utamanya ialah mengembalikan semula sokongan rakyat terhadap Najib dengan antaranya melakukan program jelajah ke seluruh negara dan mendengar sendiri aduan rakyat terhadap kerajaan dan kepimpinannya.
Dengan perlantikan ini juga secara langsung mengesahkan Najib masih cuba bertahan dengan jawatannya dan tidak sesekali mahu mengalah di sebalik desakan makin kuat mahukannya berundur demi menyelamatkan negara dan memberi harapan lebih baik kepada BN mengekalkan kuasanya dalam pilihanraya akan datang.
Walaupun tugas mempromosi bukan baru bagi Lim Kok Wing di mana sebelum ini juga pernah terlibat membantu kerajaan dalam kempen anti merokok “Tak Nak”, Rakan Muda serta kempen pilihanraya bagi Nelson Mandela, tetapi barangkali usaha memulihkan semula imej Najib ini merupakan tugas yang paling sukar baginya.
Ini kerana Najib bukan saja berdepan penolakan daripada rakyat yang semakin membengkak, bahkan keyakinan ahli dan pimpinan UMNO sendiri mulai terhakis terhadapnya. Berdasarkan dapatan di peringkat akar umbi UMNO dan dilihat daripada reaksi pemimpin UMNO dalam video melibatkan Muhyiddin Yassin yang tersebar luas, terbukti kemahuan Najib berundur dan keperluan kepada perubahan bukan lagi perkara asing.
Lebih dari itu, bekas Perdana Menteri Tun Mahathir Mohamad yang masih berpengaruh dan disukai rakyat adalah “hujung tombak paling tajam” yang mahu menyingkirkannya ketika ini.
Semua penolakan terhadap Najib pula secara umumnya berkisar kepada beberapa isu pokok yang menjdi bualan rakyat seperti 1MDB, pembunuhan Altantuya, hal berkaitan Rosmah, GST, beban hutang negara, perbelanjaan mewah keluarganya dan beberapa aspek yang lain.
Isu-isu tersebut jugalah yang membuatkan Tun Mahathir menarik balik sokongannya terhadap Najib dan kini turut menjelajah ke seluruh bagi memaksanya berundur.
Dengan tugas berat yang perlu dilakukan oleh Lim Kok Wing untuk memerah idea memulihkan imej Najib  yang remuk teruk itu, sudah tentu ganjaran yang perlu dibayar daripada wang rakyat juga  lumayan jumlahnya.
Najib ketika ini dilihat umpama kereta yang sudah rosak teruk dan hampir “total loss” keadaannya serta tidak diyakini lagi mampu untuk bergerak jauh. Memulih dan mencantikkannya tidak dapat dielakkan daripada keperluan biaya yang besar. Membaiki dan memulihkannya juga mungkin tidak berbaloi berbanding membeli kereta baru.
Soalnya, mampukah imej Najib dipulihkan dan sokongan rakyat dikembalikan dengan bantuan Lim Kok Wing ini? Bagaimanakah agaknya pendekatan dan “silap mata” yang bakal diperkenalkan oleh perunding pengiklanan terkenal itu untuk menutup wajah dan imej Najib daripada bayangan hitam 1MDB, Altantuya, pemborosan Rosmah, GST dan lain-lainnya yang selalu bermain-main di fikiran rakyat?
Mampukah selepas dipulihkan dan dicantikkan, Najib berubah menjadi kereta baru yang lebih selesa digunakan untuk perjalanan yang jauh?
Terpesonakah orang kampung dan makcik Felda untuk menerima semula Najib nanti setelah mereka juga mulai menolak sebagaimana yang ditunjukkan dalam keputusan pilihanraya Rompin baru-baru ini?
Yang penting juga untuk ditunggu ialah bagaimanakah cara dan kaedah yang mahu diterapkan oleh Lim Kok Wing kepada Najib selepas ini dalam menghadapi cabaran dan tentangan daripada Tun Mahathir?
Di sana sini, persoalan yang kedengaran ialah mampu dan bolehkah imej Najib dipulihkan semula dengan bantuan Lim Kok Wing  ini? Berupayakah beliau membina benteng menahan Najib daripada ombak dan gelombang penolakan?
Atau mungkinkan kempen memulihkan imej Najib ini bakal berakhir seperti kempen anti merokok “Tak Nak” yang bukan saja tidak memberi apa-apa kesan kepada penagih tegarnya, bahkan jumlah perokok muda juga kian bertambah setiap masa? (SH 23/05/2015)
Sekadar untuk tersenyum – kreativiti pengguna laman sosial menggambarkan wajah baru Najib selepas mendapat bantuan memulihkan imej daripada Lim Kok Wing…

0

0

votes
Article Rating
Kongsikan artikel ini


Alamak…Penjara Tiga Tahun Tuu!!

Jawapan mengelirukan mengenai sama ada “wang tunai”, “aset” atau “unit” milik 1MDB yang disimpan di sebuah bank di Singapura ketika ini terus menjadi “duri dalam daging” kepada Najib Razak dalam mempertahankan kedudukannya.
Setelah sekian ramai yang mempertikaikan jawapan yang diberikan Najib di Parlimen mengenainya, kini bekas Perdana Menteri Tun Mahathir Mohamad pula tampil dengan mendakwa perbuatan Perdana Menteri itu adalah suatu perbuatan berbohong yang boleh disabitkan dengan kesalahan jenayah.
Beliau mendakwa perbuatan Najib itu sebagai menyembunyi kesalahan dalam urusan kerajaan dan ia adalah salah di bawah Seksyen 218 Kanun Keseksaan yang memperuntukkan hukuman penjara hingga tiga tahun, denda atau kedua-duanya sekali.
Alamak, mungkinkah Perdana Menteri dengan segala kegemilangannya menghuni penjara pula selepas ini?
Dalam jawapannya di Parlimen pada 10 Mac lalu, Najib mengatakan wang milik 1MDB dari Pulau Cayman berjumlah US1.103 bilion kini disimpan di BSI Bank di Singapura bagi memudahkan pengeluarannya kerana wujud peraturan ketat Bank Negara jika ingin mengeluarkan wang melebihi RM50 juta.
Bagaimanapun, dalam jawapan bertulisnya di Parlimen Khamis lalu, Najib memberitahu bukan wang tunai yang disimpan di Singapura itu tetapi ianya dalam bentuk aset.
Menteri Kewangan Kedua, Husni Hanadzlah memberitahu kemudian, ia sebenarnya adalah dalam bentuk unit tetapi enggan menjelaskan lebih lanjut mengenainya.
Menulis di blognya, bekas Perdana Menteri selama 22 tahun itu menjelaskan, pembohongan pertama Najib ialah tidak ada wang tunai milik 1MDB yang dibawa balik, manakala pembohongan kedua pula  ialah tidak ada wang tunai yang dimasukkan ke dalam akaun BSI di Singapura.
Sehubungan itu, beliau mahukan pihak polis melakukan siasatan dan proses undang-undang hendaklah diambil kerana ada unsur jenayah berkenaan kes ini.
Dengan menyerang, mengkritik, mendesak meletakkan jawatan dan kini mengaitkan pula Najib dengan perbuatan berunsur jenayah yang boleh membawa hukuman penjara sehingga tiga tahun, ia tidak lain adalah isyarat betapa Tun Mahathir akan terus mengasak dan tidak berganjak sedikit pun daripada pendiriannya.
Meskipun Najib sudah bermadah Bugis dan mengungkit-ungkit sokongannya kepada Tun Mahathir, terutama dalam pemilihan 1987, beliau nampaknya tidak goyah dengan semua itu.
Adalah jelas pendirian Tun Mahathir masih sekukuh Menara KLCC iaitu mahukan Najib berundur bagi menyelamatkan masa depan UMNO dan BN dalam pilihanraya akan datang sebagaimana yang sudah ditegaskannya beberapa kali sebelum ini.
Mungkin Tun Mahathir sedar agar sukar bagi pihak polis atau Ahmad Zahid Hamidi selaku Menteri Dalam Negeri untuk mengarahkan siasatan terhadap Najib dalam kes jenayah yang didakwanya ini, tetapi yang pastinya bekas Perdana Menteri itu sedang menghimpun kekuatan persepsi rakyat untuk terus memihak kepadanya.
Membangkitkan kemungkinan melakukan kesalahan jenayah dan boleh dipenjara sehingga tiga tahun, walaupun realitinya teramat sukar menjadi kenyataan berikutan pemusatan kuasa terlalu kukuh melindungi seseorang yang bergelar Perdana Menteri, apa yang Tun Mahathir mahukan ialah pemenjaraan sokongan rakyat terus menghantui Najib.
Sama ada dihadapkan ke muka pengadilan atau sebaliknya, Najib tetap dilihat telah melakukan kesalahan moral yang besar iaitu memberi jawapan bersifat bohong di Parlimen dan ini mudah disedari oleh sesiapa saja yang melihat dua penjelasan berbeza telah diberikannya.
Dengan itu, bukan saja keyakinan kepada Najib dalam UMNO terus berbelah bagi, bahkan lebih mungkin menerima kesan buruk daripada penolakan rakyat yang sukar dinafikan dalam pilihanraya akan datang.
Selagi tidak berundur, walaupun cuba mencari kekuatan di sebalik madah Bugis atau dengan bantuan pemulihan imej oleh Lim Kok Wing, Tun Mahathir pastinya akan terus mengikis dan menghakis kepercayaan rakyat terhadap Najib yang mahu disingkirkannya itu.
Lagi Najib berdegil, lagi banyak langkah bakal ditunjukkan Tun Mahathir selepas ini. (SH 24/05/2015)

0

0

votes
Article Rating
Kongsikan artikel ini


1MDB – Tumpuan Kini Beralih Kepada Muhyiddin

Setelah berbulan-bulan Najib Razak menjadi bahan asakan mengenai 1MDB dan semua persoalan hanya ditujukan kepadanya untuk memberikan jawapan, kini nampaknya giliran Muhyiddin Yassin sebagai orang nombor dua dalam parti dan kerajaan pula harus menjawab mengenai pendiriannya.
Atas kedudukannya sebagai salah seorang anggota kabinet yang memikul konsep tanggungjawab bersama, semua persoalan yang berlaku dalam negara tidak membenarkan mereka memilih untuk berdiam diri atau memberitahu tidak tahu mengenainya.
Jika sebagai Timbalan Presiden UMNO, sebagaimana ucapannya dalam video yang sudah tersebar luas, Muhyiddin mahukan Lembaga Pengarah 1MDB dipecat dan disusuli dengan tindakan polis melakukan penyiasatan, begitu juga ketika menyatakan sokongan kepada Najib dalam mesyuarat MT UMNO, pendirian beliau sebagai Timbalan Perdana Menteri sebenarnya lebih ditunggu-tunggu memandangkan kemelut dalam syarikat pelaburan itu telah menimbulkan kebimbangan kepada seluruh rakyat.
Ini kerana berbanding pendiriannya dalam UMNO yang hanya mewakili kepentingan 3.6 juta ahli, kedudukannya sebagai Timbalan Perdana Menteri adalah mewakili lebih 30 juta rakyat keseluruhannya.
Dua hari lalu, Tengku Razaleigh Hamzah telah menyatakan bahawa persoalan 1MDB tidak seharusnya menjadi beban kepada Najib seorang, tetapi keseluruhan anggota kabinet mesti memikulnya bersama.
Katanya, dengan kedudukan kabinet yang memikul tanggungjawab bersama mewakili kepentingan rakyat, tidak harus ada mana-mana anggotanya mengatakan mereka tidak tahu atau tidak terlibat dalam kemelut 1MDB ini.
Sebagai anggota veteran UMNO yang pernah meletakkan jawatan dalam kabinet kerana tidak bersetuju dengan kepimpinan dan beberapa dasar Tun Mahathir pada 1986, pandangan Tengku Razaleigh ternyata ada benarnya, lebih-lebih lagi beliau telah menunjukkan teladan dalam hal itu.
Pengerusi BNBBC, Shahrir Samad turut bersetuju dengan pandangan Tengku Razaleigh itu, malah menambah jika mereka tidak tahu atau tidak faham mengenai sesuatu itu, mereka patut bertanya lagi dan lagi sehingga benar-benar memahaminya.
Merujuk kepada keputusan kabinet sebelum ini yang bersetuju persoalan 1MDB diserahkan kepada Ketua Audit Negara dan PAC untuk penilaian akaun dan menentukan kecelaruannya, Shahrir menambah, menteri seharusnya meletakkan jawatan jika tidak bersetuju dengan keputusan kolektif yang telah dibuat.
Dalam masa yang sama, Shahrir yang dikenali sebagai penyokong Najib dan tidak sehaluan dengan Muhyiddin sejak dulu lagi, juga mahukan Timbalan Perdana Menteri menyatakan pendiriannya sebenarnya mengenai 1MDB ini.
Tidak diragui lagi, gesaan Shahrir ini adalah berkaitan dengan ucapan Muhyiddin dalam majlis tertutup UMNO di Janda Baik sebagaimana videonya telah tersebar luas dan juga kenyataannya di Milan, Italy yang menyatakan beliau menghadapi kesukaran menjawab mengenai 1MDB kerana tidak mengetahui banyak perkara mengenainya.
Apa yang terpampang selama ini lebih merupakan kenyataan Muhyiddin sebagai pemimpin UMNO berbanding kedudukannya sebagai anggota kabinet. Dan pendiriannya sebagai pemimpin UMNO itu jelas menggambarkan kebimbangan dan ketegasannya terhadap kemelut 1MDB itu.
Jika benar juga beberapa dakwaan bahawa banyak persoalan mengenai 1MDB selama ini tidak dibawa atau dimaklumkan kepada kabinet, menteri seharusnya bersikap lebih sensitif dan bertanyakan kepada Perdana Menteri berkaitannya.
Dengan pandangan Ku Li dan Shahrir bahawa anggota kabinet tidak boleh lepas tangan dalam isu 1MDB ini atau bercakap dengan nada berbeza sebagai pemimpin UMNO dan anggota kabinet, yang paling utama perlu tampil menyatakan pendiriannya ialah Muhyiddin sendiri.
Ini lantaran beliau terlihat paling lantang dan berbeza pendirian dengan Najib dalam isu 1MDB ini. Pendiriannya pula membawa nada harapan kepada rakyat.
Begitu juga dengan cadangannya agar Lembaga Pengarah 1MDB dipecat dan polis dibenarkan masuk menjalankan siasatan, Muhyiddin juga harus bertegas apakah beliau boleh berdiam diri saja walaupun tidak ternampak tanda-tanda Najib mahu mengambil kira pandangannya itu, meskipun berkedudukan nombor dua dalam parti.
Jika benar sebagai pejuang yang hanya takut kepada Allah saja, sebenarnya tiada ruang lagi untuk Muhyiddin terus berlengah dan “bermain selamat” dalam isu 1MDB ini. Setuju atau tidak setuju mesti dinyatakan dengan jelas dan tidak seharusnya keberanian bersuara hanya dalam parti tetapi dilihat berbeza sebagai anggota kabinet.
Selepas itu, rakyat akan menilai sama ada beliau sebenarnya takutkan Allah atau sayangkan jawatannya. (SH 27/05/2015)

0

0

votes
Article Rating
Kongsikan artikel ini


Daripada "Berperang" Melalui Blog, Bukankah Lebih Baik Berdebat?

Selepas menjawab 13 soalan lazim berkaitan kepimpinannya sebelum ini, Najib Razak semalam mengambil masa menjawab dua lagi perkara iaitu mengenai dakwaan Tun Mahathir Mohamad dan GST.
Menulis di blognya
NajibRazak.com
, berkaitan dakwaan Tun Mahathir, Perdana Menteri berkata, banyak tuduhan yang dilemparkan terhadanya sebagai tidak adil dan mengelirukan.
Beliau antaranya membangkitkan isu pembelian cincin berharga RM24 juta melibatkan isterinya, Rosmah Mansor yang dibangkitkan oleh Tun Mahathir sebagai “khabar angin jahat” serta turut dinyatakan tidak benar oleh syarikat pengeluarnya.
Lantaran itu,  beliau kesal kerana orang seperti Tun Mahathir turut menabur fitnah kepada orangramai.
Najib juga mengulangi ikrar untuk terus bertahan sehingga tempoh penggalnya berakhir dan tidak sesekali akan berundur atas alasan mempunyai mandat yang sah daripada parti dan juga rakyat.
Mengenai GST pula, selain mempertahankan cukai tersebut mampu membina ekonomi yang lebih kuat, Najib juga mengulangi hujah di mana 160 negara di dunia telah melaksanakannya sebelum ini.
Katanya, “Tun Mahathir menentang perlaksanaan GST walaupun semua pakar ekonomi berwibawa percaya asas cukai kita adalah betul untuk dilaksanakan. Perolehan ini akan digunakan untuk kebajikan rakyat, malah cadangan cukai ini mula diutarakan semasa pentadbiran beliau.”
Dalam erti kata lain, melalui hujah ini Najib cuba menunjukkan seolah-olah tidak mungkin bekas Perdana Menteri itu yang hanya seorang doktor perubatan “lebih pandai” berbanding pakar ekonomi.
Sebagaimana Najib mula menggunakan blog untuk menjawab dan menyerang balas segala serangan dan kritikan terhadapnya, Tun Mahathir juga menggunakan banyak ruang melalui blog
Chedet.cc
 miliknya untuk melakukan serangan dan menjawab isu-isu yang dibangkitkan terhadap dirinya.
Sejak menarik balik sokongan dan menggesa Perdana Menteri berundur untuk menyelamatkan masa depan UMNO dan BN, Tun Mahathir sudah beberapa kali menggunakan blognya untuk melancarkan serangan kepada Najib.
Najib pula, walaupun dikelilingi oleh media arus perdana untuk publisiti dirinya, sejak akhir-akhir ini mula memilih medium yang sama yang berhujah dengan Tun Mahathir.
Dengan kecenderungan ini, Najib dan Tun Mahathir kini seperti sedang “berperang” dan berbalas jawapan melalui blog masing-masing.
Sebagaimana jawapan dalam 13 perkara oleh Najib sebelum ini yang disifatkan oleh Tun Mahathir “tidak menjawab apa-apa”, penjelasan terbaru yang bercampur serangan dan sindiran kali ini pastinya mengundang libasan lagi daripada bekas Perdana Menteri selama 22 tahun ini.
Akhirnya sesi jawab menjawab antara Najib dengan Tun Mahathir ini akan berterusan dan menjadi lebih meriah lagi dari masa ke semasa.
Bilakah akan berakhir semuanya? Apakah “perang” melalui blog ini akan berterusan sehingga PRU 14 akan datang?
Sementara Tun Mahathir sudah menyatakan kesediaan untuk berdebat secara terbuka, bukankah lebih baik jika Najib bersedia menyahutnya?
Menulis dan menjawab di blog, tidak memberi nilai tambah untuk meningkatkan sokongan rakyat kepada Najib kerana selagi tidak berani berdebat dengan Tun Mahathir, beliau tetap dianggap sebagai “penakut” dan tidak mampu mempertahankan hujahnya secara berdepan.
Berbeza dengan Tun Mahathir, oleh kerana beliau diketepikan oleh media arus perdana, menulis atau menjawab di blog memberi kelebihan yang dinanti-nanti rakyat untuk mendapatkan penjelasan daripadanya.
Berdebat dengan Tun Mahathir – mungkin ini nasihat wajib yang perlu dibisikkan oleh Lim Kok Wing kepada Najib. ( SH 28/05/2015 )

0

0

votes
Article Rating
Kongsikan artikel ini


Berapa Banyak Bohong Daa…

Kemelut 1MDB terus menghantui rakyat dengan jalan keluar yang masih kabur dan berliku-liku. Sama ada syarikat pelaburan itu mampu dipulihkan atau sebaliknya, yang nyata beban hutang RM42 bilion tetap menjadi tanggungan rakyat.
Selain hutang yang tinggi dan wang RM27 bilion tidak dapat dijelaskan ke mana perginya, setelah penyiasatan mencari kebenaran memasuki fasa audit oleh Ketua Audit Negara dan pendengaran di depan Jawatankuasa Kira-Kira Wang Negara atau PAC, isu pembohongan nampaknya mula mengambil tempat ketika ini seolah-olah untuk melindungi cacat-cela 1MDB.
Bermula dengan jawapan berbeza Najib Razak di Parlimen mengenai kedudukan wang USD1.103 bilion yang dibawa balik daripada Pulau Cayman ke Singapura, Najib selaku Menteri Kewangan ditaktif ramai telah melakukan perbuatan bohong dan memberi kenyataan tidak benar mengenainya.
Ramai yang garu kepala dengan jawapan berbeza Najib yang memiliki paling ramai pegawai dan penasihat sehingga keliru sama ada wang tunai, aset atau unit yang dipindahka dan disimpan di Singapura itu. Yang lain pula bimbang jika sebenarnya tidak ada apa-apa yang dibawa balik daripada Pulau Cayman.
Lebih mengelirukan sebelum itu CEO 1MDB bersungguh-sungguh mengesahkan kedudukan wang di Singapura dengan menyatakan beliau telah melihat penyatanya.
Tidak saja rakyat yang menilai jawapan berbeza Najib sebagai suatu pembohongan, malah bekas Perdana Menteri, Tun Mahathir Mohamad menganggap perbuatan itu sebagai jenayah di bawah Seksyen 218, Kanun Acara Jenayah yang boleh dipenjara sehingga tiga tahun.
Mengenai misteri ke mana perginya RM27 bilion milik 1MDB di sebaliknya hutangnya berjumlah RM42 bilion, kenyataan Najib menyatakan ianya tidak hilang tetapi tersimpan sebahagiannya dalam nilai tanah TRX dan Bandar Malaysia, juga boleh ditakrif sebagai berbohong kerana ianya dinilai berdasarkan harga semasanya ketika ini sedangkan ia dibeli daripada kerajaan dengan harga yang amat-amat rendah.
Bermakna, sehingga ini ke mana menyelinapnya wang RM27 bilion itu masih lagi tidak diberikan jawapan yang sebenarnya.
Apabila terdedah kemudian mengenai fasal 117 dalam M&A 1MDB iaitu satu peruntukan khas yang memerlukan kebenaran bertulis daripada Perdana Menteri bagi sebarang urusniaga syarikat pelaburan itu, sekali lagi Najib didapati telah berbohong dan tidak bercakap benar.
Ini berikutan kenyataan daripada Pejabat Perdana Menteri sebelum ini yang mengatakan Najib tidak terlibat dalam urusan harian 1MDB, sebaliknya memberitahu syarikat itu diurus oleh satu pasukan profesional dan berpengalaman.
Tetapi dengan adanya peruntukan khas dalam fasal 117 itu, bagaimanakan untuk mengelakkan daripada tanggapan Najib tidak tahu apa-apa mengenai perjalanan harian1MDB?
Tidakkah Najib juga berbohong dalam hal ini?
Ketika Arul Kanda Kandasamy, CEO 1MDB dijadual mengadap PAC pada 26 Mei lalu dan beliau tidak dapat menghadirinya, sekali lagi unsur-unsur pembohongan terdedah.
Arul membeli alasan tidak dapat hadir kerana notis yang diterimanya adalah pada 21 Mei dan beliau sudah pun mempunyai jadual di luar negara pada 26 Mei itu.
Bagaimanapun, dengan penjelasan Nur Jazlan, Pengerusi PAC bahawa mereka menghantar surat kepada Kementerian Kewangan mengenai pemakluman jadual pendengaran itu seawal 6 Mei lagi, jelas ada permainan “membeli masa” dalam hal ini.
Mengapa surat PAC bertarikh 6 Mei kepada Kementerian Kewangan tetapi hanya disampaikan kepada 1MDB pada 21 Mei?
Persoalan lebih penting berdasarkan konsep pertanggungjawaban ialah siapa Menteri Kewangan dan adakah kelewatan itu dalam pengetahuan Najib dan para pegawainya?
Lebih memeningkan kepala sejak semalam ialah apabila Arul Kanda juga dikesan telah bertemu Pengerusi BNBBC, Shahrir Samad yang dikenali sebagai penyokong kuat Najib di Kuala Lumpur pada 27 Mei, iaitu hanya sehari selepas jadual asal bertemu PAC yang tidak dapat dihadirinya.
Gambar-gambar curi pertemuan itu telah terdebar luas dan akhirnya Arul Kanda mengakui pertemuannya dengan Shahrir itu.
Negara mana Arul pergi sebenarnya pada 26 Mei itu jika pada 27 Mei beliau sudah ada di dalam negara? Dan sebagaimana pertanyaan Tony Pua, salah seorang anggota PAC, bila sebenarnya Arul pergi  ke luar negara dan bilakah pula tempahan tiketnya itu dibuat?
Pertanyaan yang tidak dapat dielakkan ialah apakah di sini juga terdapat unsur-unsur pembohongan lagi?
Dalam pada itu, ramai juga yang tertanya-tanya mengapa bekas CEO 1MDB, Shahrul Halmi meminta tempoh terlalu lama iaitu sebulan untuk memberi penjelasan kepada 1MDB.
Adakah sesuatu berunsur pembohongan sedang diusahakan disebalik meminta tempoh terlalu lama itu? Jika hanya yang benar perlu diberitahu kepada PAC, kenapa tempoh sampai sebulan yang diminta?
Apa yang menarik, di sebalik kecaman ramai mengenai dolak dalik Arul dan Shahrul daripada mengadap PAC yang disifatkan amat penting untuk mengetahui kebenaran jalan cerita 1MDB, Najib selaku Perdana Menteri dan Menteri Kewangan telah tampil sebagai jurucakap memberi jaminan kedua-dua mereka akan tetap memberi keterangan.
Di bursa politik kedai kopi dan lobi hotel,  bertebaran cakap-cakap mengatakan betapa besarnya pangkat kedua-dua individu terbabit sehingga Najib seolah-olah hanya “PRO” saja kepada mereka.
Dengan terus bermain dengan masa dan satu demi satu pembohongan terbongkar dalam usaha yang bagaikan terpaksa untuk merungkai kekusutan 1MDB ini, rata-rata mula bertanya, apakah selepas ini lebih banyak lagi pembohongan akan terus terdedah?
Bohong, bohong dan terus bohong.
Berapa banyak bohong daa…mungkin ini yang terpacul daripada mulut Allahyarham P Ramlee jika beliau masih hidup dan menyaksikan kemelut 1MDB ini. (SH 29/05/2015)

0

0

votes
Article Rating
Kongsikan artikel ini


Jho Low Ada Di Malaysia, Siapakah Bakal Ditemuinya?

Mengikut laporan sebuah portal berita iaitu The Ant Daily atau Semut Harian, jutawan kontroversi yang dikaitkan dengan 1MDB, Jho Low ketika ini sedang berada di Malaysia.
Berdasarkan apa yang dilaporkan, Jho Low  dikatakan tiba dengan menaiki penerbangan Cathay Pacific dari Hong Kong yang memulakan perjalanan dari Jepun dan tiba di KLIA lewat
petang Khamis
 lalu.
Beliau yang dikesan memakai baju batik hitam putih menaiki pesawat itu bersama seorang lelaki berpakaian biasa dan kemudian bertemu dengan seorang lelaki India tinggi lampai di penghubung terminal KLIA pada kira-kira
jam 7.43
, sebelum tergesa-gesa berlalu pergi.
Ketika isu 1MDB sedang hangat dan menjadi bara dalam hati majoriti rakyat negara ini dan namanya dikaitkan secara langsung dengan kemelut yang berlaku dalam syarikat pelaburan anak emas Najib Razak itu, kepulangan Jho Low tentu saja menimbulkan banyak persoalan serta tanda tanya.
Apakah urusannya datang ke Malaysia dan siapakah yang bakal ditemuinya di sini?
Dalam kemelut yang yang melanda 1MDB sehingga ia dianggap skandal kewangan terbesar di era Najib menjadi Perdana Menteri, nama Jho Low telah disebut oleh banyak pihak termasuk oleh bekas Perdana Menteri, Tun Mahathir Mohamad yang mempersoalkan apakah peranan dan bagaimanakah beliau begitu dipercayai untuk menguruskan pelaburan dana berbilion ringgit milik syarikat tersebut.
Tun Mahathir juga mengaitkan hubungan rapat Jho Low dengan anak tiri Najib, Riza Aziz yang didapati memiliki kekayaan luar biasa dengan kemampuan menerbitkan filem  dengan kos kira-kira RM300 juta di Hollywood serta membeli kondominium mewah di kota metropolitan  New York.
Dalam misteri ke mana perginya RM27 bilion daripada keseluruhan hutang 1MDB berjumlah RM42 bilion, nama Jho Low paling banyak dikaitkan dan beliau dilihat kunci utama untuk merungkai banyak kekusutan yang bermain di fikiran rakyat.
Blog ini dalam postingnya pada 15 April  2015 bertajuk “Tangkap Jho Low, Buka Semula Kes Altantuya…Habis Cerita!!” juga menyarankan agar Jho Low disiasat bagi memperolehi lebih banyak maklumat penting mengenai 1MDB.
Di kalangan pemimpin UMNO, antara yang mahu jutawan playboy itu turut disiasat ialah Ketua Pemuda UMNO, Khairy Jamaluddin yang mengatakan, spekulasi awam mengenai penglibatannya dalam skandal 1MDB terlalu besar untuk diabaikan.
KJ juga mengukuhkan lagi hujahnya dengan berkata, “apa saja cara anda melihat isu ini, cap jari Jho Low berada pada seluruh tempat dalam 1MDB.”
Pendirian KJ itu adalah berikutan kenyataan Pengerusi Jawatankuasa Kira-Kira Wang Negara atau PAC, Nur Jazlan Mohamed yang belum melihat keperluan untuk memanggil Jho Low dalam siasatannya bagi mencungkil rahsia pelbagai kekalutan yang timbul dalam 1MDB.
Sehingga hari ini pun, Nur Jazlan dilaporkan masih berpendirian sama  dan tidak menyenaraikan Jho Low untuk mengadap jawatankuasa itu.
Lantaran itu, adalah tidak mungkin kepulangan Jho Low ini untuk memberikan keterangan kepada PAC.
Jadi, apakah tujuan Jho Low kembali ke Malaysia di saat ini? Apakah beliau mempunyai jadual bertemu dengan Najib Razak atau Presiden 1MDB, Arul Kanda Kandasamy untuk sesuatu urusan yang juga berkaitan syarikat itu?
Mungkinkah beliau akan bertemu dengan wanita yang sangat dihormatinya dan dipanggilnya “mummy” iaitu Rosmah Mansor?
Atau beliau pulang kerana urusan keluarga dan sekadar ingin melepaskan rindu kepada ibu bapanya di Pulau Pinang saja?
Daripada segi yang lain, munculnya Jho Low di Malaysia diketika isu 1MDB semakin hangat diperbualkan dan namanya sentiasa disebut, ia seolah-olah beliau ingin menunjukkan sikap “jantannya”, sedia berdepan dan tidak takut sama sekali dengan sebarang kesalahan yang mungkin dikaitkan terhadap dirinya.
Mungkin terlalu awal untuk mengaitkannya dengan sebarang proses undang-undang, tetapi apakah peluang keemasan untuk menyoal siasat atau mendapatkan maklumat daripada Jho Low yang bagaikan sudah “menyerah diri” dan ada di depan mata ini akan dibiarkan berlalu begitu saja? (SH 30/05/2015)

0

0

votes
Article Rating
Kongsikan artikel ini


Kata Dua Letak Jawatan, Kenapa Najib Tak Sabar Tunggu Hasil Siasatan
PAC?

Sebagaimana telah menjadi bualan ramai sejak semalam, banyak tanda tanya timbul jika benar Perdana Menteri, Najib Razak sudah ada keberanian memberi kata dua kepada anggota kabinetnya agar meletakkan jawatan jika tidak bersamanya dalam isu 1MDB.
Najib dikatakan memberi kata dua itu sebaik Menteri Kewangan Kedua, Husni Handzlah selesai membentangkan pelan hala tuju 1MDB dalam mesyuarat kabinet, Jumaat lalu.
Dilaporkan juga, tiada ada seorang pun anggota kabinet yang menyatakan pendirian mereka tidak bersama Najib setelah diberi peluang berbuat demikian.
Bagaimanapun tidak pula dilaporkan sama ada setiap anggota kabinet diminta bercakap menyatakan pendirian masing-masing atau semua mereka hanya diam dan tidak memberi respon terhadap kada dua Najib itu.
Jika mereka diminta bercakap dan semua anggota kabinet menyatakan sokongan mereka, maka barulah ia boleh dianggap pendirian rasmi ingin terus bersama dengan Najib dalam kemelut 1MDB ini tetapi kiranya sekadar diam dan tidak memberi respon terhadap kata dua itu, tafsirannya boleh jadi berbagai.
Diam atau tidak memberi respon mungkin disebabkan ada anggota kabinet merasakan belum waktunya berbuat demikian, sedang menanti masa yang sesuai, mahu menunggu maklumat lebih detail mengenai 1MDB dan pelbagai lagi.
Atau mungkin juga ada yang beranggapan, “tak kuasa nak layanlah”.
Selain diketahui umum beberapa anggota kabinet tidak sebulu dengan Najib dalam menangani isu 1MDB ini, bukan saja daripada UMNO, malah ada menteri MCA yang mengatakan terdapat hal berkaitan syarikat pelaburan itu tidak pernah dibincangkan dalam kabinet sebelum ini, mesyuarat kabinet Jumaat lalu juga tidak dihadiri oleh beberapa menteri.
Antara menteri yang dikesan tidak hadir ialah Muhyiddin Yassin dan Ahmad Zahid Hamidi kerana kedua-duanya berada di luar negara.
Jadi, kenapa Najib memberi kata dua itu ketika Muhyiddin terutamanya, tidak hadir dalam mesyuarat? Mungkin ada baiknya jika beliau berani mengulangi lagi kata dua itu ketika Muhyiddin hadir dalam mesyuarat kabinet akan datang.
Kiranya lebih berani, Najib juga seharusnya mengucapkan secara terbuka di khalayak ramai meminta menteri yang tidak bersetuju dengannya agar meletakkan jawatan sebagaimana yang dilakukan oleh Tun Mahathir sebelum pemilihan 1987 dulu.
Selain itu, kenapa Najib tergesa-gesa memberi kata dua ini sedangkan Ketua Audit Negara dan Jawatankuasa Kira-Kira Wang Negara atau PAC belum pun habis melaksanakan kerja mereka?
Kenapa tidak tunggu kedua-dua laporan itu disiapkan dahulu? Apakah dengan memberi kata dua ini bermakna Najib yakin kedua-dua siasatan oleh Ketua Audit Negara dan PAC bakal memihak kepadanya?
Tidakkah sebelum ini Najib dan para pengampunya selalu meminta para pengkritik 1MDB agar bersabar menunggu laporan audit dan siasatan PAC?
Bagaimana pula jika kedua-dua laporan itu nanti mendapati banyak yang tidak kena dalam perjalanan harian, urusniaga dan pelaburan 1MDB itu?
Adakah jika laporan itu tidak memihak kepadanya, Najib selaku Perdana Menteri dan Pengerusi Lembaga Penasihat 1MDB, sebagaimana termaktub dalam fasal 117 M & A syarikat pelaburan itu yang menghendakinya memberi kebenaran bertulis atas sebarang urusniaganya, mahu meletakkan jawatan secara sukarela pula?
Walaupun ada yang berpendapat kata dua Najib itu menunjukkan beliau sudah tidak boleh menahan sabar lagi dengan kritikan dan serangan Tun Mahathir terhadapnya serta mahukan pasukan kabinetnya betul-betul padu di belakangnya, ia sebenarnya belum tentu menjamin kemenangan berpihak kepadanya.
Kata dua ini mungkin merupakan tanda-tanda awal meletusnya perang yang lebih besar dalam UMNO. Dalam hal ini Najib hanya dilihat ingin mempertahankan kedudukannya sedangkan keyakinan ramai mengenai UMNO dan BN mampu menang dalam pilihanraya akan datang semakin menipis hari demi hari.
Ini bermakna jika ada pemimpin UMNO atau anggota kabinet yang mula bertindak berani memisahkan dirinya daripada menyokong Najib, habuan  menerima sokongan yang melimpah dari peringkat bawahan dan pertengahan dalam UMNO sedang menunggu mereka.
Berdasarkan klip video ucapan Muhyiddin di Janda Baik yang tersebar luas adalah bukti nyata isu 1MDB ini tidak menggembirakan majoriti ahli UMNO dan mereka yang berani menyanggah Najib akan menerima lautan sokongan dan dianggap hero dalam menyelamatkan masa depan UMNO serta BN.
Najib pula, dengan mula memberi kata dua, isyaratnya tidak lain ialah beliau semakin terdesak dan kehilangan idea lain untuk menyelamatkan kerusi Perdana Menteri dan Seri Perdana yang didiaminya. (SH 01/06/2015)

0

0

votes
Article Rating
Kongsikan artikel ini


Sambutan Besar-Besaran Untuk Muhyiddin Petang Ini?

Berikutan laporan yang mengatakan Perdana Menteri, Najib Razak memberi kata dua kepada anggota kabinet sama ada mahu bersama dengannya atau mengundurkan diri, secara automatik yang paling menjadi tumpuan  dan ingin diketahui pendiriannya tentu saja Timbalan Perdana Menteri, Muhyiddin Yassin.
Ini berikutan dalam isu 1MDB yang menjadi punca Najib memberikan kata dua itu, Muhyiddin dilihat paling lantang dan terbuka dalam menunjukkan perbezaan pendiriannya.
Sebaik berakhir pilihanraya kecil Permatang Pauh, beliau lantas menyalahkan isu 1MDB sebagai punca kekalahan BN sambil menyebut kesukaran dirinya untuk berhadapan memberi penjelasan kepada rakyat kerana tidak tahu banyak perkara mengenai syarikat pelaburan yang ditubuhkan melalui idea Najib itu.
Kemudian, melalui video klip ucapannya di majlis tertutup dalam kursus kepada kepimpinan UMNO di Janda Baik, Muhyiddin sekali lagi menunjukkan perbezaannya dengan menyarankan agar Lembaga Pengarah 1MDB dipecat dan dibenarkan polis masuk menjalankan siasatan bagi memulihkan kepercayaan rakyat terhadap kerajaan.
Di sebalik saranan beliau  yang mendapat respon positif daripada mereka yang hadir dalam kursus itu, Muhyiddin seolah-olah ingin memberitahu bahawa pandangannya dalam penyelesaian isu 1MDB ini langsung tidak didengari oleh Najib di mana walaupun pelbagai dakwaan dan pendedahan dilaporkan mengenai syarikat itu tetapi Lembaga Pengarahnya tetap dikekalkan oleh Perdana Menteri.
Lantaran itu, apabila timbul isu kata dua, walaupun Nazri Aziz mengatakan Najib tidak bermaksud demikian tetapi sebenarnya lebih menekankan tentang perlunya mereka bersama dan apa juga keputusan mestilah dalam satu suara, tidak dapat tidak, respon daripada Muhyiddin menjadi sesuatu yang paling dinanti-nantikan.
Apatah lagi, dalam mesyuarat kabinet pada Jumaat lalu ketika Najib memberi kata dua itu, Muhyiddin tidak menghadirinya kerana sedang bercuti di luar negara.
Sehubungan itu, kepulangan Muhyiddin daripada percutiannya pada petang ini  tidak dapat dielakkan daripada menjadi “acara besar” yang menarik minat ramai, khususnya ahli UMNO untuk mengetahui pendirian beliau yang sebenarnya.
Di laman sosial dan grup whatsapp, sejak  semalam lagi sudah mula dihebahkan mengenai kepulangan Muhyiddin dari luar negara itu dan diminta mereka yang berkelapangan beramai-ramai menyambutnya.
Bagi yang kreatif pula, pelbagai poster turut direka dengan tujuan memancing keinginan lebih ramai untuk bersama-sama melapangkan masa menyambut kepulangan pemimpin yang dianggap mampu menyelamatkan masa depan UMNO dan BN itu.
Mengikut laporan, Muhyiddin akan tiba kira-kira
jam 9.00
 malam, 2 Jun dan acara menyambut kepulangannya akan diadakan di Bilik Anggerik, Balai Berlepas, KLIA. Mereka yang ingin menyambutnya diminta berada seawal
jam 7.30
 malam.
Sementara itu, Ketua Penerangan di pejabat Timbalan Perdana Menteri, Tosrin Jarvanti juga giat menghantar kiriman SMS kepada rakan, kenalan dan penyokong Muhyiddin agar dapat hadir beramai-ramai ke majlis itu.
Berdasarkan kempen yang dijalankan dan keghairahan orangramai menolak kepimpinan Najib ketika ini, tidak mustahil sambutan kepulangan Muhyiddin ini mendapat sambutan yang menggalakkan dan berlangsung dengan meriah.
Apakah Muhyiddin bakal membuat pengumuman penting di KLIA petang ini? Adakah petang ini akan tercetus babak baru dalam pergolakan UMNO, khasnya hubungan antara Muhyiddin dengan Najib?
Mungkinkah skala sambutan petang ini akan menentukan sama ada kata dua Najib  itu disambut Muhyiddin atau sebaliknya?
Berapa ramaikah pula menteri, timbalan menteri dan pemimpin UMNO yang berani hadir menyambut Muhyiddin petang ini nanti?
Hakikatnya, jika tidak ada sesuatu yang penting, mustahil sambutan untuk Muhyiddin ini hebahkan secara meluas kerana beliau sejak dulu dikenali sebagai seorang yang tidak suka disambut sama ada ketika pergi atau pulang dari luar negara.
Apa-apa pun, jom kita ke KLIA petang ini!! (SH 02/06/2015)
Inilah teks SMS yang dikirimkan oleh Tosrin sejak semalam…
Satu lagi idea kreatif untuk memancing keinginan ramai ke KLIA…

0

0

votes
Article Rating
Kongsikan artikel ini


Penyokong Najib Terpaksa Menunggu Lagi

Sejak pagi semalam, apabila tersebar hebahan mengenai kepulangan Muhyiddin Yassin dari luar negara bakal disambut secara besar-besaran dan kemungkinan beliau akan membuat pengumuman penting, yang paling gelisah dan tidak senang duduk ialah para penyokong Najib Razak.
Mereka menanti dengan penuh debar sambil di media sosial meramalkan pelbagai kemungkinan yang bakal berlaku. Semuanya tergambar bernada bimbang.
Apabila ada yang melaporkan bahawa Muhyiddin bakal mengumumkan perletakan jawatannya sebaik tiba di KLIA, terdapat antara mereka yang meluahkan perasaan bahawa detik hitam dalam UMNO dan perpecahan di kalangan orang Melayu akan berlaku sekali lagi.
Secara tidak langsung ia menggambarkan ketakutan mereka terhadap gerak dan gertak politik Muhyiddin dan dalam masa yang sama juga menyerlahkan kekuatan Najib yang digembar-gemburkan selama ini tidaklah setara mana sebenarnya.
Kalangan para penyokong Najib hanya kelihatan lega apabila akhirnya mendapati sebaik Muhyiddin tiba di KLIA, beliau tidak membuat pengumuman apa-apa, malah tidak bercakap pun dengan puluhan wakil media yang sedia menunggu.
Lebih melegakan mereka ialah apabila mendapati orangramai yang menyambut Muhyiddin hanyalah kira-kira 200 orang saja dan ia tidaklah melebihi sambutan yang diterima Najib di kebanyakan acara meraih sokongan yang diadakannya di pelbagai tempat sejak kebelakangan ini.
Menjelang lewat malam tadi, para penyokong Najib seolah-olah telah mencapai kemenangan kerana kebimbangan mereka Muhyiddin akan membuat sesuatu pengumuman yang boleh menjejaskan masa depan “boss”  mereka tidak menjadi kenyataan akhirnya.
Ada juga yang mengucapkan syabas kepada Muhyiddin kerana kononnya tidak mudah melatah dengan provokosi yang ingin melaga-lagakannya dengan Perdana Menteri.
Sekali lagi, tanpa sedar mereka telah mengakui kedudukan Najib yang kian rapuh itu telah diselamatkan hanya kerana Muhyiddin tidak membuat sesuatu pengumuman yang mengejutkan sekembalinya dari luar negara.
Hanya kerana provokasi kecil-kecilan dan mainan persepsi di media dan laman sosial, penyokong Najib barangkali ada yang sudah hilang selera makan dan tak lena tidur sejak semalam.
Sebenarnya Muhyiddin memang tiada perancangan langsung membuat sesuatu keputusan atau pengumuman yang mengejutkan sekembalinya daripada percutian malam tadi. Jemputan menyambutnya hanyalah diedarkan kepada rakan, kenalan dan para penyokongnya saja.
Ia memang acara biasa setiap kali Muhyiddin pergi atau kembali dari luar negara. Ia adalah sebagai tanda kemesraan dengan Timbalan Perdana Menteri itu sejak sekian lama dan biasanya hanya diadakan secara kecil-kecilan atau sederhana saja.
Mereka yang menjadi penyokong atau biasa dengan Muhyiddin, tentu tahu bahawa adalah lumrah menerima pesanan ringkas bagi sebarang acara yang melibatkan Timbalan Perdana Menteri itu.
Para penyokong dan mereka yang biasa dengan Muhyiddin juga tentunya arif bahawa amat mustahil bagi Timbalan Perdana Menteri itu membenarkan dirinya disambut secara besar-besaran dan kemudian disusuli pula dengan membuat sesuatu pengumuman penting mengenai masa depannya.
Sejarah politiknya sejak menjadi Menteri Besar Johor dan ketika mendesak Tun Abdullah mempercepatkan perletakan jawatannya pada 2008 dahulu jelas memperlihatkan Muhyiddin adalah seorang yang berhati-hati dan hanya membuat keputusan penting jika keadaan benar-benar memihak kepadanya.
Hanya kebetulan saja kembalinya beliau dari bercuti kali ini bertembung dengan kehangatan isu politik negara dan baru beberapa hari pula Najib memberi kata dua kepada anggota kabinetnya sama ada bersamanya atau mengundurkan diri jika tidak bersetuju dengan pelan hala tuju yang dibentangkan mengenai 1MDB.
Tetapi semua itu tidak sesekali membuatkan Muhyiddin perlu memberi reaksinya dengan segera.
Dalam kemelut politik semasa, terutama berkaitan 1MDB dan kritikan Tun Mahathir yang sedang menjadi isu besar dalam negara, sesuatu yang harus difahami oleh para penyokong Najib ialah pendirian Muhyiddin tetap sama dan tidak berubah berbanding sebelum ini meskipun tiada apa-apa pengumuman dibuatnya sebaik kembali daripada bercuti bersama keluarganya malam tadi.
Muhyiddin tetap Muhyiddin yang dulu. Pendiriannya mengenai 1MDB tidak berubah, begitu juga sikapnya terhadap teguran dan kritikan Tun Mahathir kepada Najib tetap sama seperti dulu.
Tidak disambut oleh puluhan ribu penyokong dan tidak bercakap dengan media, tidak bermakna tiada apa-apa, jauh sekali menjadikan Muhyiddin tiba-tiba berubah menjadi seorang “penakut” atau sanggup melutut kepada Najib.
Tidak meletakkan jawatan sekarang tidak bermakna tidak berbuat demikian di lain ketika, kekal dalam kabinet tidak juga bererti tidak boleh terus berbeza pendirian.
Yang nyatanya, penyokong Najib kena menunggu lagi dan akan terus berdebar-debar menanti langkah Muhyiddin seterusnya. (SH 03/06/2015)
Muhyiddin mengaminkan doa sebaik selamat tiba di KLIA…
Bersalam dengan rakan, kenalan dan penyokongnya yang menunggu sejak petang lagi…
Ceria sambil beramah mesra dan bertanya khabar dengan mereka yang menyambut kepulangannya…
Ini adalah antara ratusan yang menunggunya di KLIA…

0

0

votes
Article Rating
Kongsikan artikel ini


Sepupu Pun Sudah Goyang Maa…

Tanggapan umum dalam UMNO selama ini ialah Hishammuddin Hussein selaku Naib Presiden UMNO dan Menteri Pertahanan adalah orang yang sanggup sehidup semati dengan Najib Razak, bahkan jika ingin meninggalkannya pun, beliau mungkin yang terakhir sekali berbuat demikian.
Ia bukan saja disebabkan hubungan darah sepupu antara keduanya, tetapi yang lebih penting ialah Najib Razak juga dikatakan memainkan peranan penting dalam menentukan kemenangan Hishammuddin mengekalkan jawatan Naib Presiden UMNO pada pemilihan 2013 lalu.
Ketika itu, Najib bukan saja dikhabarkan memberitahu beberapa pihak mengenai keinginannya agar Hishammuddin terus memegang jawatan Naib Presiden UMNO, bahkan campurtangannya juga dikatakan menjadikan semua 11 Bahagian UMNO di Pahang tidak memberi undi kepada Mukhriz Mahathir yang merupakan pesaing terdekatnya dalam pemilihan tersebut.
Akhirnya, dalam pemilihan itu, Hishammuddin yang pada mulanya diramal tewas kepada Mukhriz yang baru dilantik sebagai Menteri Besar Kedah, berjaya memenanginya dengan undi tipis di tempat ketiga. Tempat pertama Naib Presiden UMNO dimenangi oleh Ahmad Zahid Hamidi dan tempat kedua oleh Shafie Apdal.
Sejak Najib menjadi Perdana Menteri, Hishammuddin dianggap penyokong paling kanan kepadanya. Banyak cakap-cakap juga menyebut Najib sedang merencanakan untuk meletakkan sepupunya itu sebagai penggantinya apabila bersara nanti dengan mengenepikan Muhyiddin yang menjadi orang nombor dua serta Zahid atau Shafie yang berkedudukan lebih kanan dalam UMNO.
Namun, kemelut berpanjangan mengenai 1MDB yang menyaksikan sokongan rakyat kepada Najib makin merosot hari demi hari dan berpaut kepadanya tidak lagi menjamin masa depan yang cerah, nampaknya turut membuatkan pendirian Hishammuddin juga goyang dibuatnya.
Dalam reaksinya mengenai laporan yang mengatakan Najib memberi kata dua kepada anggota kabinetnya sama ada mahu bersamanya atau mengundurkan diri jika tidak bersetuju dengan pelan hala tuju yang dibentangkan mengenai 1MDB, Hishammuddin jelas tidak lagi bersama atau senada lagi dengan abang sepupunya itu.
Menulis di twitter miliknya, Hishammuddin bukan saja tidak menyatakan sokongannya terhadap pelan pemulihan 1MDB itu, bahkan telah meletakkan tiga syarat mengenai sokongannya.
Katanya, beliau bersetuju dengan kata dua itu tetapi dengan syarat dilaksanakan tiga perkara iaitu, rasionalisasi, akauntabiliti sekiranya berlaku kesalahan dan ketelusan bagi kedua-dua perkara itu.
Ramai yang bertanya, apa sudah jadi dengan Hishammuddin sekarang, sudah berani letak syarat bagai kepada Perdana Menteri?  Apakah beliau sudah tidak ingin bersama dengan Najib lagi?
Sementara ramai menteri lain menyembunyikan reaksi mereka dan lebih gemar bersikap tunggu dan lihat terhadap kata dua Najib itu, Hishammuddin sebaliknya bersikap amat terbuka dan ini benar-benar mengundang banyak spekulasi dan perbualan ramai mengenainya.
Tetapi pendirian beliau itu mendapat sokongan daripada ramai pengikutnya  di Twitter dan mereka memuji ketegasan serta pendirian yang ditunjukkannya.
Apakah Hishammuddin kini melihat Najib sebagai pohon yang hampir tumbang dan beliau perlu menunjukkan pendirian yang sealiran dengan kehendak rakyat dan tidak lagi totok kepada sepupunya itu bagi mengelakkan masa depannya turut berkubur sama?
Mungkinkah pendirian berbeza dan mempamer unsur ketegasan itu kerana Hishammuddin sudah dapat membaca mood sebenar di kalangan ahli UMNO dan juga rakyat ketika ini?
Sebelum ini, hanya Muhyiddin Yassin dan Shafie Apdal yang dilihat jelas berbeza pendirian dengan Najib dalam isu 1MDB ini. Kedua-dua mereka bukan saja mengeluarkan beberapa kenyataan yang menunjukkan pendirian masing-masing, bahkan juga tidak hadir dalam beberapa perjumpaan antara Najib dengan kepimpinan UMNO sebelum ini.
Adakah tiga syarat Hishammuddin ini merupakan tanda-tanda beliau akan meninggalkan Najib tidak lama lagi? Berbanding pertalian darah dan jasa Najib kepada, apakah Hishammuddin akhirnya melihat kepentingan masa depannya lebih utama daripada segala-galanya?
Selepas Hishammuddin yang berdarah sepupu pun sudah goyang pendiriannya, siapa lagi akan berbuat demikian selepas ini? ( SH 02/06/2015 )
Ketika menteri lain berdiam diri atau menyembunyikan pendirian mereka berhubung kata dua Najib, Hishammuddin sebaliknya menunjukkan sikap terbuka dan beraninya…

0

0

votes
Article Rating
Kongsikan artikel ini


Sejak Bila Hishammuddin Pandai Jadi "Batu Ronson" Antara PM Dengan TPM?

Dalam usaha menafikan berita mengenai perletakan jawatannya, Menteri Pertahanan, Hishammuddin Hussein menyifatkan perkara itu hanyalah sebagai “spin negatif”  atau putar belit pihak tertentu yang ingin melaga-lagakan hubungan dengan sepupunya, Najib Razak.
Katanya, tidak timbul isu mengenai perletakan jawatannya  jika ingin dikaitkan dengan isu 1MDB kerana Timbalan Perdana Menteri, Muhyiddin Yassin yang turut mengkritik syarikat pelaburan strategik milik Kementerian Kewangan itu pun tidak meletakkan jawatan juga.
Selebihnya, beliau yang juga Naib Presiden UMNO melihat perkara itu sebagai usaha pihak tertentu yang ingin meretakkan hubungan kekeluargaannya dengan Perdana Menteri, sambil menambah mereka tidak akan berjaya berbuat demikian.
Saya rasa terdapat “spin negatif” dalam perkara ini dan saya masih di sini mempengerusikan mesyuarat kementerian saya, tambahnya lagi.
Isu mengenai perletakan jawatan Hishammuddin itu timbul berikutan reaksinya di laman makro twiter berhubung kata dua yang diberikan Najib kepada anggota kabinetnya berkaitan pelan hala tuju 1MDB sama ada mahu kekal bersamanya atau mengundurkan diri.
Beliau menulis “Setuju dgn syarat 1)Rationalisasi 1MDB 2) Akauntabiliti sekiranya  ada salah 3)Ketelusan 1) & 2) diatas.”
Ia kemudian segera ditafsir bukan saja berkaitan sokongan bersyaratnya kepada Najib tetapi juga menggambarkan kesediaannya meletakkan jawatan sebagaimana kata dua yang diberikan Najib itu.
Dalam hal ini, Hishammuddin nampaknya hanya menafikan kemungkinannya meletakkan jawatan saja tetapi tidak menyentuh sama sekali mengenai sokongan bersyaratnya sebagaimana yang ditulisnya di twiter itu.
Kalau ini mahu dianggap sebagai “spin negatif”, ia sebenarnya berpunca dan ditimbulkan oleh Hishammuddin sendiri. Ia bukan saja berkaitan kewajaran meletakkan syarat terhadap sokongannya kepada Perdana Menteri, tetapi apakah pendiriannya jika syarat itu tidak dipenuhi oleh Najib?
Masihkah mahu kekal dalam kabinet atau mengundurkan diri jika syarat itu tidak dilayan oleh abang sepupunya?
Jadi, siapa yang “spin negatif” dan siapa yang memulakan unsu-unsur “spin negatif” tersebut?
Yang lebih menarik, di ketika bercakap mengenai perletakan jawatan yang hanya dikaitkan dengan dirinya, Hishammuddin juga, mungkin secara sedar dan disengajakan,  telah mengheret nama Muhyiddin sekali dalam isu itu.
Jika Hishammuddin menyedari isu perletakan jawatannya hanyalah suatu bentuk “spin negatif”, tidakkah beliau sedar isu perletakan jawatan Muhyiddin juga adalah “spin negatif”  oleh pihak yang lain dan Timbalan Perdana Menteri tidak pernah sama sekali bercakap atau menulis di Twitter mengenainya?
Kenapa dalam menolak “spin negatif”, beliau menggunakan isu yang berbentuk “spin negatif” juga sebagai hujahnya?
Apakah melalui kemelut 1MDB dan pendirian Muhyiddin yang berbeza itu, Hishammuddin sebenarnya mahukan Muhyiddin meletakkan jawatan sebagai Timbalan Perdana Menteri dengan harapan agar  abang sepupunya memberikan jawatan itu kepada beliau sebagai adik sepupunya?
Tidakkah dengan membangkitkan mengenai perletakan jawatan Muhyiddin, beliaulah sebenarnya yang cuba melaga-lagakan Perdana Menteri dengan Timbalan Perdana Menteri? Jika tidak, untuk apa diheret sekali mengenai perletakan jawatan Muhyiddin yang juga merupakan “spin negatif” dan khabar angin semata-mata?
Soalan “cepumasnya” pula, sejak bila Hishammuddin dah pandai jadi “batu ronson” ini? (SH 04/06/2015)
Berdasarkan reaksi di twitter ini, siapakah yang memulakan “spin negatif” itu?

0

0

votes
Article Rating
Kongsikan artikel ini


Jawapannya Hanya Satu – NAJIB PENAKUT!!

Apa pun alasan yang mahu digunakan mengenai pembatalan program Nothing2Hide di PWTC pagi tadi, jawapan yang paling tepat ialah Najib sah seorang yang penakut.
Kiranya beliau seorang yang berani dan berdarah Bugis asli, jawapannya juga cuma satu – hadir di forum tersebut sebagaimana yang sudah dipersetujuinya sebelum ini. Beliau seharusnya mencontohi sikap dan keberanian Tun Mahathir Mohamad yang sedia hadir walaupun hanya dijemput melalui saluran media sosial saja.
Tetapi yang jelasnya beliau bukan saja tidak berani untuk bertentang mata dan duduk sepentas dengan Tun Mahathir Mohamad, bahkan juga tiada kekuatan untuk berhadapan dengan rakyat, khususnya untuk memberi jawapan dan penjelasan mengenai 1MDB.
Jika beliau seorang yang benar-benar berani dan bersedia hadir di forum tersebut, tentu saja faktor keselamatan bukan perkara sukar bagi pihak polis menanganinya. Bukankah pasukan polis kita antara yang terbaik di dunia?
Pihak polis sebenarnya cukup kekuatan untuk mengawal keadaan di sebuah program yang sekadar berskala sederhana seperti itu. Apalah sangat susahnya untuk mengawal keselamatan yang hanya kehadirannya tidak sampai 5000 orang sedangkan Najib juga biasa hadir dalam program-program yang lebih besar daripada itu.
Dengan ini gegak gempitanya bahawa beliau seorang keturunan Bugis dan darah yang mengalir dalam tubuhnya bukan sebarangan darah, sebaliknya adalah darah pahlawan, terpadam dengan sendirinya bermula padi Jumaat yang mulia tadi.
Alasan keselamatan yang dikeluarkan oleh Ketua Polis Negara yang membatalkan program itu tidak boleh diterima oleh sesiapa pun yang waras akal fikirannya.
Ini kerana forum itu adalah sesama UMNO iaitu Najib sebagai Presiden UMNO dan Perdana Menteri manakala Tun Mahathir adalah mantan kedua-dua jawatan tersebut.  Tun Mahathir hadir hanya untuk bertanya soalan manakala Najib pula memberikan jawapan. Mereka bukan datang untuk bertumbuk atau berkelahi.
Mereka yang hadir pula bukanlah juga untuk bergaduh atau bergasak atau ada membawa sebarang senjata, parang, kayu atau sebagainya, sebahagiannya untuk bertanya soalan manakala ramai yang lain adakah semata-mata untuk mendengar jawapan. Jadi, di mana soal keselamatan begitu membimbangkan?
Lagi pula tempat berlangsungnya program itu ialah PWTC, sebuah bangunan milik UMNO di mana Perhimpunan UMNO diadakan setiap tahun dengan jumlah kehadiran yang jauh lebih besar lagi.
Mustahil pihak polis tidak mampu mengawal keselamatannya? Di bangunan itu sudah tercatat sejarah berlaku beberapa pertandingan sengit perebutan jawatan dalam UMNO sebelum ini tetapi tidak pernah pun berlaku perkara-perkara yang di luar kemampuan pihak polis mengawalnya.
Apakah dengan kehadiran antara 2000 hingga 3000 hadirin saja, maka polis sudah tidak mampu mengawalnya?
Faktor keselamatan mungkin boleh diterima jika peserta forum Nothing2Hide itu melibatkan antara kaum atau agama yang tentu saja para pesertanya lebih mudah tercuit perasaan dan memungkinkan berlakunya ketegangan.
Semua yang hadir sebenarnya datang dengan lapang dada dan fikiran yang terbuka. Lagi pula, penganjur sendiri  iaitu Sukaguam yang memaklumkan dalam sidang akhbarnya beberapa hari lalu mengenai kesediaan mereka mengalu-alukan kehadiran Tun Mahathir di program itu.
Dalam penilaian umum, pembatalan yang dilakukan oleh polis melalui arahan Twitter Ketua Polis Negara, Khalid Abu Bakar itu adalah semata-mata untuk menyelamatkan air muka Najib itu. Ia mungkin dilakukan atas idea penasihat Najib atau boleh jadi juga ianya adalah kehendak Perdana Menteri sendiri bagi mengelakkannya daripada bertembung dengan Tun Mahathir.
Sebagai Perdana Menteri, jika beliau sedia hadir, di mana-mana dan dengan kehadiran berapa ramai sekali pun, pihak polis tentu saja sentiasa siap siaga memastikan keselamatannya.
Sementara sudah beberapa kali berbangga dengan darah Bugisnya sebelum ini, tetapi dengan ketidakberanian hadir di forum ini, bahkan mungkin sudah menggigil dan tidak tidur nyenyak sejak semalam lagi, Najib wajib memeriksa darah keturunannya selepas ini.
Beliau harus memastikan apakah darah Bugisnya masih asli, sudah tercemar atau sudah bertukar menjadi darah keturunan lain. Kalau masih berdarah Bugis, kenapa tidak seberani seperti Bugis-Bugis yang lain?
Barangkali ramai orang Bugis, terutama yang tinggal di Tawau di mana Najib berkunjung ke sana tidak lama dulu turut hairan dengan sikap penakut yang ditunjukkan Najib ini.
Atau mungkin juga Najib satu-satunya Bugis yang penakut yang pernah lahir ke dunia ini. (SH 05/06/2015)

0

0

votes
Article Rating
Kongsikan artikel ini


Ini Baru Darah Bugis!!

Tindakan Najib Razak yang selalu berbangga dengah darah Bugis yang mengalir dalam tubuhnya, semakin hari semakin tidak membawa kelebihan kepadanya untuk mempertahankan kerusi Perdana Menteri yang semakin bergoyang sekarang ini.
Setelah direkodkan beberapa tindakan pengecut dan penakutnya sebelum ini, keputusannya tidak hadir, walaupun sudah bersetuju sebelum ini, dalam forum Nothing To Hide yang turut dihadiri oleh Tun Mahathir Mohamad, bagaikan suatu pengesahan mutlak seolah-olah tiada setitik pun darah Bugis mengalir dalam pembuluh darahnya.
Ini kerana orang Bugis bukanlah seperti yang ditunjukkan oleh Najib itu. Mereka ada keberanian dan jati diri yang kuat, walaupun kerap diam. Orang Bugis bukan selalu menjerit tapi dalam masa yang sama kerap pula memberi helah untuk melindungi sesuatu.
Kalau dah bertempik kata nak berlawan, orang Bugis tetap akan melawan walau hingga terasak ke dinding sekali pun.
Setelah tidak menyahut cadangan berforum terbuka sebagaimana yang telah dipersetujui oleh Tun Mahathir, tindakannya “lari malam” daripada bertentang mata dan mempertahankan hujah dalam program tersebut benar-benar memalukan dirinya, UMNO yang dipimpinnya serta kerajaan di di mana beliau menjadi ketuanya.
Tidak pernah kita ada pemimpin sebegini rupa, hanya gah bermadah dan berbicara sehala tetapi takut untuk berhujah secara bersemuka. Jauh sekali orang Bugis pernah berbuat demikian.
Lantaran itu, semua pihak terpanggil memberi reaksi masing-masing atas sikap yang ditunjukkan Najib itu. Setelah rakyat biasa dan pelbagai khalayak lain memberikan reaksi kerana ketidakhadirannya dalam forum tersebut, golongan istana juga tidak terkecuali berbuat demikian.
Tunku Mahkota Johor, Tunku Ismail Ibni Sultan Ibrahim adalah yang paling awal menyatakan pendiriannya berhubung tindakan mengecewakan Najib itu. Menulis di facebook Johor Southern Tigers, baginda meluahkan kata-kata, “Bagaimana boleh diadakan suatu forum  bertajuk Nothing2Hide dengan mengetengahkan seseorang yang ingin menyembunyikan segala-galanya? Tentu sekali dia tidak akan muncul.
“Kepada mereka yang telah diberikan amanah, jangan salahkan rakyat kerana hilang keyakinan dan kepercayaan terhadap anda, tetapi fikirkanlah mengapa rakyat telah hilang keyakinan dan kepercayaan terhadap anda.”
Memang sudah menjadi pengetahuan umum, Kesultanan Johor ini adalah berdarah Bugis. Sebagai Tunku Mahkota Johor, dengan kelantangannya bercakap dalam pelbagai isu sebelum ini serta keberaniannya membangunkan bolasepak negeri Johor, tidak disangkal lagi darah Bugis sedang mengalir dengan lancar dalam seluruh tubuh baginda.
Baginda bukan saja berani mempertahankan idea dan perancangannya dalam membangunkan sukan bolasepak itu, bahkan tidak gentar untuk berhujah dengan sesiapa saja. Jika tidak bersetuju, baginda bukan saja tidak gentar memberikan teguran, bahkan meletakkan jawatan dan mengasingkan diri daripada Persatuan Bolasepak Malaysia atau FAM berikutan ada perkara-perkara yang tidak dipersetujuinya.
Baginda dengan jelas tanpa ragu-ragu memihak kepada rakyat dalam isu ketidakhadiran Najib dalam forum tersebut. Sebagaimana rakyat kecewa dengan tindakan Najib menyembunyikan diri dan berselindung di sebalik helah keselamatan kerana tiada kekuatan untuk menghadiri forum itu, baginda juga nampaknya senada dengannya.
Keberanian dan jujur meluahkan pendirian ini tentunya akan menjadikan baginda lebih disayangi sebagai bakal raja kerana tidak takut menegur pemimpin serta memahami perasaan rakyat jelata.
Apalagi mahu dikatakan selain “Ini baru darah Bugis” atas sikap  berani, jujur dan bersama-sama rakyat yang ditunjukkan oleh Tuanku Mahkota Johor ini.
Daulat Tuanku!! (SH 06/06/2015)

0

0

votes
Article Rating
Kongsikan artikel ini